title: Padomes Lēmums (1990. gada 26. novembris) par Nolīguma vēstuļu apmaiņas veidā starp Eiropas Ekonomikas kopienu un Andoras Firstisti noslēgšanu

text:
Svarīgs juridisks paziņojums

|

31990D0680

Oficiālais Vēstnesis L 374 , 31/12/1990 Lpp. 0013 - 0013 Speciālizdevums somu valodā: Nodaļa 11 Sējums 16 Lpp. 0161  Speciālizdevums zviedru valodā: Nodaļa 11 Sējums 16 Lpp. 0161

		Padomes Lēmums(1990. gada 26. novembris)par Nolīguma vēstuļu apmaiņas veidā starp Eiropas Ekonomikas kopienu un Andoras Firstisti noslēgšanu(90/680/EEK)EIROPAS KOPIENU PADOME,ņemot vērā Eiropas Ekonomikas kopienas dibināšanas līgumu, jo īpaši tā 99. un 113. pantu,ņemot vērā Komisijas priekšlikumu,ņemot vērā Eiropas Parlamenta atzinumu [1],tā kā valsts režīmi, kas ir pašreiz spēkā Eiropas Kopienas un Andoras Firstistes tirdzniecības attiecībās, jāaizstāj ar Kopienas sistēmu;tā kā ģeogrāfisku, vēsturisku un sociālekonomisku faktoru dēļ Andoras Firstistei jāpiešķir īpašs režīms attiecībā uz atbrīvošanu no ievedmuitas nodokļiem, apgrozījuma nodokļiem un akcīzes nodokļiem, ko piemēro precēm, kuras ir ceļotāju personīgajā bagāžā;tā kā Eiropas Ekonomikas kopienas un Andoras Firstistes apspriesto nolīgumu vēstuļu apmaiņas veidā parakstīja 1990. gada 28. jūnijā Luksemburgā; tā kā tas ir jāapstiprina,IR PIEŅĒMUSI ŠO LĒMUMU.1. pantsAr šo Kopienas vārdā ir apstiprināts Nolīgums vēstuļu apmaiņas veidā starp Eiropas Ekonomikas kopienu un Andoras Firstisti kopā ar tam pievienoto vienošanos un deklarācijām.Šā panta pirmajā daļā minēto aktu teksti ir pievienoti šim lēmumam.2. pantsPadomes priekšsēdētājs Kopienas vārdā sniedz nolīguma 24. pantā paredzēto paziņojumu [2].Briselē, 1990. gada 26. novembrīPadomes vārdā —priekšsēdētājsC. Donat Cattin[1] Atzinums sniegts 1990. gada 23. novembrī (Oficiālajā Vēstnesī vēl nav publicēts).[2] OV L 374, 31.12.1990., 33. lpp.--------------------------------------------------


title: 2006/95/: EBTA Uzraudzības iestādes Lēmums Nr. 95/06/COL ( 2006. gada 19. aprīlis ), ar ko piecdesmit astoto reizi groza procesuālo un materiālo tiesību normas valsts atbalsta jomā

text:
               23.11.2006

               LV

               Eiropas Savienības Oficiālais Vēstnesis

               L 324/38

         EBTA UZRAUDZĪBAS IESTĀDES LĒMUMS

   Nr. 95/06/COL
   (2006. gada 19. aprīlis),
   ar ko piecdesmit astoto reizi groza procesuālo un materiālo tiesību normas valsts atbalsta jomā
   EBTA UZRAUDZĪBAS IESTĀDE,
   ŅEMOT VĒRĀ Eiropas Ekonomikas zonas līgumu (1), jo īpaši tā 61.– 63. pantu, kā arī 26. protokolu,
   ŅEMOT VĒRĀ EBTA valstu Nolīgumu par Uzraudzības iestādes un Tiesas izveidi (2), un jo īpaši tā 24. pantu un 5. panta 2. punkta b) apakšpunktu, kā arī 3. protokola I daļas 1. pantu,
   TĀ KĀ saskaņā ar Nolīguma par Uzraudzību un Tiesu 24. pantu EBTA Uzraudzības iestāde īsteno EEZ līguma noteikumus par valsts atbalstu,
   TĀ KĀ saskaņā ar Nolīguma par Uzraudzību un Tiesu 5. panta 2. punkta b) apakšpunktu EBTA Uzraudzības iestāde sniedz paziņojumus un vadlīnijas attiecībā uz EEZ līgumā ietvertajiem jautājumiem, ja šis līgums vai Nolīgums par Uzraudzību un Tiesu to skaidri nosaka vai ja EBTA Uzraudzības iestāde to atzīst par nepieciešamu,
   ATGĀDINOT procesuālo un materiālo tiesību normas valsts atbalsta jomā (3) ko EBTA Uzraudzības iestāde pieņēma 1994. gada 19. janvārī (4),
   TĀ KĀ Eiropas Komisija ir pieņēmusi grozījumus savā Paziņojumā par īstermiņa eksporta kredīta apdrošināšanu (5),
   TĀ KĀ šie Paziņojuma grozījumi attiecas arī uz Eiropas Ekonomikas zonu,
   TĀ KĀ ir jānodrošina EEZ valsts atbalsta normu vienāda piemērošana visā Eiropas Ekonomikas zonā,
   TĀ KĀ saskaņā ar EEZ līguma XV pielikuma beigu daļā iekļautās nodaļas “VISPĀRĒJAIS” II punktu EBTA Uzraudzības iestādei pēc apspriešanās ar Komisiju ir jāpieņem tiesību akti atbilstoši tiem, ko pieņēmusi Eiropas Komisija,
   APSPRIEDUSIES ar Eiropas Komisiju,
   ATGĀDINOT, ka EBTA Uzraudzības iestāde ir informējusi EBTA valstis ar 2006. gada 7. februāra vēstuli par šo tēmu,
   IR PIEŅĒMUSI ŠO LĒMUMU.
   1. pants
   Valsts atbalsta vadlīniju 17.A nodaļu “Īstermiņa eksporta kredīta apdrošināšana” groza šādi:

               1a)

               nodaļas 1. parindi aizstāj ar šo:
               “Šī nodaļa atbilst Komisijas paziņojumam dalībvalstīm – atbilstoši EK Līguma 93. panta 1. punktam–par EK Līguma 92. un 93. panta piemērošanu īstermiņa eksporta kredīta apdrošināšanai (OV C 281, 17.9.1997., 4. lpp.), ko Komisija grozījusi 2001. gadā (OV C 217, 2.8.2001., 2. lpp.) un kas pēdējo reizi grozīts 2005. gadā (OV C 325, 22.12.2005., 22. lpp.).”

               1b)

               Tiek ieviests jauns 17. A.2. nodaļas 8. punkts ar šādu tekstu:
               “Neatkarīgi no iepriekšējā punkta pirmajā teikumā ietvertās “pārdodamo” risku definīcijas, ja un ciktāl kādā EBTA valstī nepastāv privātās apdrošināšanas tirgus, komerciālie un politiskie riski, ko uzņemas valsts un nevalstiskie debitori, kuru darbība reģistrēta pielikumā norādītajās valstīs, pagaidām nav uzskatāmi par pārdodamiem riskiem, ja tos uzņēmušies mazie un vidējie uzņēmumi, uz kuriem attiecas attiecīgā EEZ definīcija
                   (6)
                  un kuru kopējais gada eksporta apgrozījums nepārsniedz 2 miljonus euro
                   (7)
                  . Šādos apstākļos valsts vai valsts atbalstītais eksporta kredīta apdrošinātājs, ciktāl iespējams, savas prēmiju likmes šādiem riskiem, kuri nav “pārdodami”, pielīdzina tām likmēm, kuras attiecīgajam riska veidam piemēro kredīta apdrošinātāji citviet, proti, ņemot vērā ierobežoto ārvalstu pircēju loku, apdrošināto uzņēmumu raksturojumus un saistītās izmaksas. EBTA valstis, kuras vēlas iesniegt paziņojumu Uzraudzības iestādei par šā panta piemērošanu, ievēro to pašu procedūru un tos pašus nosacījumus, kas turpmāk izklāstīti 17A.4. nodaļas 8.–13. punktā par minētā panta piemērošanu. Uzraudzības iestāde saglabā tiesības pārtraukt šā panta darbību vai koriģēt tā piemērošanas nosacījumus, konsultējoties ar EBTA valstīm, ja atzīst, ka privātās apdrošināšanas spēja šajā segmentā mainās šīs nodaļas spēkā esības laikā.

               1c)

               Pašreizējais 17.A.2. nodaļas 8. un 9. punkts kļūst par 17.A.2. nodaļas 9. un 10. punktu.

               1d)

               Iepriekšējo 17.A.2. nodaļas 10. punktu aizstāj ar jaunu 17.A.2. nodaļas 11. punktu ar šādu tekstu:
               “Privātā pārapdrošināšanas tirgus spēja ir mainīga. Tas nozīmē, ka pārdodamo risku definīcija nav nemainīga un laika gaitā var mainīties. Tādēļ šo definīciju var koriģēt, jo īpaši, beidzoties šīs nodaļas spēkā esībai. Par šādiem koriģējumiem Uzraudzības iestāde konsultēsies ar EBTA valstu pārstāvjiem ar attiecīgo pieredzi šajā jomā un citiem interesentiem. Ciktāl nepieciešams, definīcijas grozījumos jāņem vērā EEZ tiesību normas, kas regulē eksporta kredīta apdrošināšanu, lai novērstu jebkādus konfliktus vai tiesisku neskaidrību.”

               1e)

               17.A.4. nodaļas (14). punktu aizstāj ar šo:
               “Šīs vadlīnijas ir spēkā līdz 2010. gada 31. decembrim.”

         2. pants
   EBTA dalībvalstis tiek informētas ar vēstuli, kurai pievienota šā lēmuma kopija.
   3. pants
   Saskaņā ar EEZ līguma 27. protokola d) punktu EK Komisija tiek informēta, nosūtot tai šā lēmuma kopiju.
   4. pants
   Šo lēmumu publicē Eiropas Savienības Oficiālā Vēstneša EEZ iedaļā un EEZ pielikumā.
   5. pants
   Šos grozījumus piemēro, sākot no šā lēmuma pieņemšanas dienas.

      Briselē, 2006. gada 19. aprīlī

            EBTA Uzraudzības iestādes vārdā

            priekšsēdētājs

         Bjørn T. GRYDELAND

            kolēģijas loceklis

         Kurt JÄGER

      (1)  Turpmāk tekstā – “EEZ līgums”.

      (2)  Turpmāk tekstā “Nolīgums par Uzraudzību un Tiesu”.

      (3)  Turpmāk tekstā – “Valsts atbalsta vadlīnijas”.

      (4)  Pirmoreiz publicēts OV L 231, 3.9.1994. un tajā pašā datumā EEZ pielikumā Nr. 32, jaunākie grozījumi izdarīti ar Lēmumu Nr. 94/06/COL, 2006. gada 19. aprīlī (vēl nav publicēts).

      (5)  OV C 325, 22.12.2005., 22. lpp.

      (6)  Skatīt Valsts atbalsta vadlīniju 10. nodaļu attiecībā uz mazo un vidējo uzņēmumu definīciju (vēl nav publicēta). Valsts atbalsta vadlīniju 10. nodaļa atbilst Komisijas 2003. gada 6. maija Ieteikumam 2003/361/EC (OV L 124, 20.5.2003., 36. lpp.).

      (7)  Attiecīgā gada eksporta apgrozījuma aprēķins tiks veikts saskaņā ar Valsts atbalsta vadlīniju 10. nodaļas 10.2.4. sadaļu. Valsts atbalsta vadlīniju 10. nodaļas 32. punktā definētie noteikumi piemērojami mutatis mutandis attiecībā uz attiecīgā uzņēmuma eksporta gada apgrozījumu.”


title: 2014/110/ES: Komisijas Lēmums ( 2014. gada 25. februāris ), ar ko groza Lēmumu 2007/479/EK par to Beļģijas pasākumu saderību ar Savienības tiesībām, kuri pieņemti saskaņā ar 3.a panta 1. punktu Padomes Direktīvā 89/552/EEK par dažu tādu televīzijas raidījumu veidošanas un apraides noteikumu koordinēšanu, kas ietverti dalībvalstu normatīvajos un administratīvajos aktos

text:
               28.2.2014

               LV

               Eiropas Savienības Oficiālais Vēstnesis

               L 59/39

      KOMISIJAS LĒMUMS

   (2014. gada 25. februāris),
   ar ko groza Lēmumu 2007/479/EK par to Beļģijas pasākumu saderību ar Savienības tiesībām, kuri pieņemti saskaņā ar 3.a panta 1. punktu Padomes Direktīvā 89/552/EEK par dažu tādu televīzijas raidījumu veidošanas un apraides noteikumu koordinēšanu, kas ietverti dalībvalstu normatīvajos un administratīvajos aktos
   (2014/110/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2010. gada 10. marta Direktīvu 2010/13/ES par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu (Audiovizuālo mediju pakalpojumu direktīva) (1), un jo īpaši tās 14. panta 2. punktu,
   tā kā:

               (1)

               Komisija ar Lēmumu 2007/479/EK (2) nolēma, ka pasākumi, kas atbilst Padomes Direktīvas 89/552/EEK (3) 3.a panta 1. punktam un ko Beļģija ir paziņojusi Komisijai 2003. gada 10. decembrī, ir saderīgi ar Kopienas tiesībām. Minēto lēmumu apstiprināja Tiesa (4).

               (2)

               Direktīvas 89/552/EEK 3.a pants ir aizstāts ar Direktīvas 2010/13/ES 14. pantu.

               (3)

               Beļģijas Karaliste ar 2013. gada 19. novembra vēstuli informēja Komisiju par Beļģijas franču kopienas valdības 2013. gada 17. janvārī pieņemto rīkojumu, ar ko groza Beļģijas franču kopienai piemērojamos pasākumus.

               (4)

               Komisija apstiprināja, ka Beļģijas franču kopienas valdības 2013. gada 17. janvārī pieņemtais rīkojums atjaunina tikai terminoloģiju un ļoti nedaudz un formāli izmaina sākotnēji Komisijai 2003. gadā paziņotos pasākumus, par kuriem Komisija veica pārbaudi un pieņēma 1. apsvērumā minēto lēmumu. Minētais rīkojums pasākumus atjaunina tikai formas un terminoloģijas ziņā. Konkrētāk, tas nomaina pasākuma nosaukumu, visā tekstā terminu “televīzijas apraide” aizstāj ar terminu “lineārās televīzijas pakalpojumi”, groza definīciju terminam “raidorganizācija”, kura izmanto ekskluzīvas tiesības translēt īpaši svarīgus notikumus (minētās terminoloģijas izmaiņas neattiecas uz citām raidorganizācijām kā vien uz raidorganizācijām, kurām piemērojami sākotnēji paziņotie pasākumi) un pārfrāzē raidorganizācijas tiesības šādus notikumus translēt ar tāda lineārā televīzijas pakalpojuma palīdzību, kas nav bezmaksas televīzija, ar noteikumu, ka šāda notikuma translēšana ir tikusi piedāvāta bezmaksas televīzijas pakalpojuma sniedzējiem.

               (5)

               Komisija informēja pārējās dalībvalstis par to, ka Beļģijas franču kopienas valdība plāno 3. apsvērumā minētos grozītos pasākumus pieņemt un ar Direktīvas 2010/13/ES 29. pantu izveidotās komitejas 34. un 38. sanāksmē tos galīgi apstiprināt,

         IR PIEŅĒMUSI ŠO LĒMUMU.
   1. pants
   Lēmumu 2007/479/EK groza šādi:

               1)

               lēmuma 1. pantu aizstāj ar šādu:
               “1. pants
               Pasākumi, kas atbilst Direktīvas 89/552/EEK 3.a panta 1. punktam un ko Beļģija ir paziņojusi Komisijai 2003. gada 10. decembrī, un kas 2005. gada 29. jūnijā ir publicēti Eiropas Savienības Oficiālajā Vēstnesī C 158, un kas grozīti ar pasākumu, kurš publicēts izdevuma Moniteur belge2013. gada 19. marta numurā (C-2013/29212), 16401. lpp., un saskaņā ar Eiropas Parlamenta un Padomes Direktīvas 2010/13/ES (5) 14. panta 2. punktu 2013. gada 26. novembrī ir paziņots Komisijai, ir saderīgi ar Savienības tiesībām.

               2)

               pievieno šādu 3. pantu:
               “3. pants
               Beļģijas veiktos pasākumus, ar kuriem groza pasākumus, kas atbilst Direktīvas 89/552/EEK 3.a panta 1. punktam un ir izklāstīti A pielikumā, saskaņā ar Direktīvas 2010/13/ES 14. panta 2. punktu publicē Eiropas Savienības Oficiālajā Vēstnesī.”;

               3)

               pievieno A pielikumu saskaņā ar šā lēmuma pielikumu.

         2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

      Briselē, 2014. gada 25. februārī

            Komisijas vārdā –

            priekšsēdētājs

         José Manuel BARROSO

      (1)  OV L 95, 15.4.2010., 1. lpp.

      (2)  Komisijas 2007. gada 25. jūnija Lēmums 2007/479/EK par to Beļģijas pasākumu saderību ar Kopienas tiesībām, kuri pieņemti saskaņā ar 3.a panta 1. punktu Padomes Direktīvā 89/552/EEK par dažu tādu televīzijas raidījumu veidošanas un apraides noteikumu koordinēšanu, kas ietverti dalībvalstu normatīvajos un administratīvajos aktos (OV L 180, 10.7.2007., 24. lpp.).

      (3)  Padomes 1989. gada 3. oktobra Direktīva 89/552/EEK par dažu tādu televīzijas raidījumu veidošanas un apraides noteikumu koordinēšanu, kas ietverti dalībvalstu normatīvajos un administratīvajos aktos (OV L 298, 17.10.1989., 23. lpp.).

      (4)  2013. gada 18. jūlija spriedums lietā C-204/11 P, FIFA/Komisija (Krājumā nav publicēts).

      (5)  Eiropas Parlamenta un Padomes 2010. gada 10. marta Direktīva 2010/13/ES par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu (Audiovizuālo mediju pakalpojumu direktīva) (OV L 95, 15.4.2010., 1. lpp.).”;

      PIELIKUMS

            “A PIELIKUMS

               Publikācija saskaņā ar 14. pantu Direktīvā 2010/13/ES par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu (Audiovizuālo mediju pakalpojumu direktīva)

            Beļģijas pieņemtie noteikumi, ar ko groza pasākumus, kas pieņemti atbilstīgi Direktīvas 89/552/EEK 3.a pantam, ir norādīti Beļģijas franču kopienas valdības 2013. gada 17. janvāra rīkojumā, kas publicēts izdevuma Moniteur belge2013. gada 19. marta numurā.
            2013. GADA 17. JANVĀRIS. Beļģijas franču kopienas valdības rīkojums, ar ko groza Beļģijas franču kopienas valdības 2004. gada 8. jūnija rīkojumu, ar kuru nosaka īpaši svarīgus notikumus un to pieejamības kārtību Beļģijas franču kopienas sabiedrībai, izmantojot bezmaksas televīzijas apraidi

               1. pants. Nosaukumu Beļģijas franču kopienas valdības 2004. gada 8. jūnija rīkojumam, ar kuru nosaka īpaši svarīgus notikumus un to pieejamības kārtību Beļģijas franču kopienai, izmantojot bezmaksas televīzijas apraides pakalpojumu, aizstāj ar šādu:

               “Rīkojums, ar kuru noteikts īpaši svarīgu notikumu saraksts un to pārraides kārtība”.

               2. pants. Šā paša rīkojuma 2. pantu aizstāj ar šādu:

               “Lineārās televīzijas pakalpojumu raidorganizācijai, tostarp RTBF, kas gatavojas izmantot ekskluzīvās retranslēšanas tiesības, ko tā ieguvusi īpaši svarīga notikuma retranslācijai, attiecīgais notikums jāpārraida bezmaksas lineārajā televīzijā, atbilstīgi šā rīkojuma pielikumam.”

               3. pants. Šajā pašā rīkojumā ir iekļauts šāds 2.a pants:

                           “1.

                           punkts. Lineārās televīzijas pakalpojumu raidorganizācija, kas gatavojas izmantot ekskluzīvās tiesības, ko tā ieguvusi attiecībā uz notikumu, kas norādīts pielikumā, to var pārraidīt, izmantojot lineārās televīzijas pakalpojumu, kas nav bezmaksas, ievērojot šādus nosacījumus:

                                       —

                                       tā šo notikumu ir piedāvājusi lineārās televīzijas pakalpojumu raidorganizācijām, lai to pārraidītu, izmantojot bezmaksas lineārās televīzijas pakalpojumu atbilstīgi kārtībai, kas noteikta šā rīkojuma pielikumā,

                                       —

                                       šis priekšlikums izteikts saprātīgā termiņā un ievērojot nosacījumus, jo īpaši attiecībā uz finansēm, ņemot vērā retranslēšanas tiesību tirgu,

                                       —

                                       lineārās televīzijas bezmaksas pakalpojumu raidorganizācijas, kurām pārraides tiesības ir piedāvātas, saprātīgā termiņā negatavojās iegādāties šīs tiesības.

                           2.

                           punkts. Lineārās televīzijas pakalpojumu raidorganizācija, kurai ir ekskluzīvās tiesības attiecībā uz kādu notikumu, un bezmaksas lineārās televīzijas raidorganizācijas viedokļu nesaskaņas gadījumā par pārraides piedāvājuma nosacījumiem, jo īpaši finansiālajiem nosacījumiem, šīs raidorganizācijas iesniedz kompetentajai tiesu vai pārvaldes iestādei vai šķīrējtiesai izskatīšanai savu strīdu. Ja bezmaksas lineārās televīzijas pakalpojumu raidorganizācija noraida retranslēšanas tiesību iegūšanas noteikumus, kas noteikti atbilstīgi šai procedūrai, lineārās televīzijas pakalpojumu raidorganizācija, kurai ir ekskluzīvās tiesības, notikumu var pārraidīt, izmantojot lineārās televīzijas pakalpojumu, kas nav bezmaksas.”

               4. pants. Šā paša rīkojuma 3. pantu aizstāj ar šādu:

                           “1.

                           punkts. Lineārās televīzijas pakalpojumu raidorganizācija, kas ieguvusi tiesības tiešraidē un pilnīgi pārraidīt kādu notikumu, var atlikt tā pārraidi, izmantojot bezmaksas lineārās televīzijas pakalpojumu, šādos gadījumos:

                                       —

                                       ja notikums norisinās no pulksten 00.00 līdz 8.00 pēc Beļģijas laika,

                                       —

                                       ja notikums sakrīt ar jaunāko ziņu pārraidēm, ko attiecīgajā laikā parasti pārraida šī raidorganizācija,

                                       —

                                       ja notikums sastāv no elementiem, kas norisinās vienlaikus.

                           2.

                           punkts. Ja lineārās televīzijas pakalpojumu raidorganizācija, kas piemēro 1. punktu, ir ieguvusi tiesības translēt tiešraidē un pilnīgi, piemērojot 2.a pantu, lineārās televīzijas pakalpojumu raidorganizācijai, kas atbilstīgi 2.a pantam nodevusi savas ekskluzīvās tiesības, ir atļauts pēc savas vēlēšanās pārraidīt notikumu, izmantojot lineārās televīzijas pakalpojumu, kas nav bezmaksas.”

               5. pants. Tā paša rīkojuma 4. pantā vārdus “Beļģijas franču kopienas televīzijas apraides raidorganizācijas” aizstāj ar vārdiem “lineārās televīzijas pakalpojumu raidorganizācijas.”.

               6. pants. Šā rīkojuma izpildi nodrošina par audiovizuālo jomu atbildīgais ministrs.

               Briselē, 2013. gada 17. janvārī

                     Kultūras, audiovizuālo mediju, veselības un vienādu iespēju ministre

                  F. LAANAN”


title: 2006/36/EK,Euratom: Padomes Lēmums ( 2006. gada 23. janvāris ), ar ko ieceļ amatā astoņus Revīzijas palātas locekļus

text:
               26.1.2006

               LV

               Eiropas Savienības Oficiālais Vēstnesis

               L 22/51

      PADOMES LĒMUMS

   (2006. gada 23. janvāris),
   ar ko ieceļ amatā astoņus Revīzijas palātas locekļus
   (2006/36/EK, Euratom)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 247. panta 3. punktu,
   ņemot vērā Eiropas Atomenerģijas kopienas dibināšanas līgumu, un jo īpaši tā 160.B panta 3. punktu,
   ņemot vērā Eiropas Parlamenta atzinumus (1),
   tā kā:

               (1)

                  Giorgio CLEMENTE kunga, Juan Manuel FABRA VALLÉS kunga, Máire GEOGHEGAN-QUINN kundzes, Morten Louis LEVYSOHN kunga, Robert REYNDERS kunga, Aunus SALMI kunga, Vítor Manuel da SILVA CALDEIRA kunga un Lars TOBISSON kunga pilnvaru termiņš beidzas 2006. gada 28. februārī.

               (2)

               Tādēļ būtu jāieceļ amatā jauni locekļi,

         IR PIEŅĒMUSI ŠO LĒMUMU.
   1. pants
   Ar šo par Revīzijas palātas locekļiem laikposmam no 2006. gada 1. marta līdz 2012. gada 29. februārim ir iecelti:

               —

                  Olavi ALA-NISSILÄ kungs,

               —

                  Máire GEOGHEGAN-QUINN kundze,

               —

                  Lars HEIKENSTEN kungs,

               —

                  Morten Louis LEVYSOHN kungs,

               —

                  Karel PINXTEN kungs,

               —

                  Juan RAMALLO MASSANET kungs,

               —

                  Vítor Manuel da SILVA CALDEIRA kungs,

               —

                  Massimo VARI kungs.

         2. pants
   Šo lēmumu publicē Eiropas Savienības Oficiālajā Vēstnesī.

      Briselē, 2006. gada 23. janvārī

            Padomes vārdā —

            priekšsēdētājs

         J. PRÖLL

      (1)  Atzinumi sniegti 2005. gada 13. decembrī (Oficiālajā Vēstnesī vēl nav publicēti).


title: Padomes Lēmums 2008/976/TI ( 2008. gada 16. decembris ) par Eiropas Tiesiskās sadarbības tīklu

text:
               24.12.2008

               LV

               Eiropas Savienības Oficiālais Vēstnesis

               L 348/130

      PADOMES LĒMUMS 2008/976/TI
   (2008. gada 16. decembris)
   par Eiropas Tiesiskās sadarbības tīklu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 31. pantu un 34. panta 2. punkta c) apakšpunktu,
   ņemot vērā ierosmi, ar ko nākusi klajā Beļģijas Karaliste, Čehijas Republika, Igaunijas Republika, Spānijas Karaliste, Francijas Republika, Itālijas Republika, Luksemburgas Lielhercogiste, Nīderlandes Karaliste, Austrijas Republika, Polijas Republika, Portugāles Republika, Slovēnijas Republika, Slovākijas Republika un Zviedrijas Karaliste,
   ņemot vērā Eiropas Parlamenta atzinumu (1),
   tā kā:

               (1)

               Padome ar Vienoto rīcību 98/428/TI (2) izveidoja Eiropas Tiesiskās sadarbības tīklu, kas ir izrādījies ļoti noderīgs, atvieglojot tiesu iestāžu sadarbību krimināllietās.

               (2)

               Saskaņā ar 6. pantu Konvencijā par Eiropas Savienības dalībvalstu savstarpējo palīdzību krimināllietās (3) savstarpējā tiesiskā palīdzība notiek, izmantojot tiešus kompetentu tiesu iestāžu kontaktus. Tādu savstarpējās tiesiskās palīdzības decentralizāciju tagad izmanto plaši.

               (3)

               Pakāpeniski īsteno principu, kas paredz savstarpēji atzīt tiesu lēmumus krimināllietās. Tādējādi ne tikai tiek apliecināts princips, kas paredz tiešus kompetentu tiesas iestāžu kontaktus, tas arī paātrina procedūras un padara tās pilnībā juridiskas.

               (4)

               Tiesu sadarbībā notikušo pārmaiņu radīto iespaidu vēl vairāk pastiprināja Eiropas Savienības paplašināšanās 2004. un 2007. gadā. Tādas attīstības dēļ Eiropas Tiesiskās sadarbības tīkls ir vēl vajadzīgāks nekā toreiz, kad tas tika izveidots, un tālab tas būtu jāstiprina.

               (5)

               Ar Lēmumu 2002/187/TI (4) Padome izveidoja Eurojust, lai uzlabotu kompetentu dalībvalstu iestāžu darba koordināciju un sadarbību. Lēmumā 2002/187/TI ir paredzēts, ka Eurojust ir jāuztur privileģētas attiecības ar Eiropas Tiesiskās sadarbības tīklu, kā pamatā ir apspriedes un savstarpēja papildināmība.

               (6)

               Piecus gadus ilgā Eurojust un Eiropas Tiesiskās sadarbības tīkla līdzāspastāvēšana liecina gan par to, ka abas struktūras ir jāsaglabā, gan arī to, ka skaidrāk jāformulē to savstarpējās attiecības.

               (7)

               Nekas šajā lēmumā nebūtu jāinterpretē tā, ka tas varētu ietekmēt valsts tiesību aktos kontaktpersonām noteikto neatkarību.

               (8)

               Ir jāstiprina dalībvalstu tiesu iestāžu sadarbība, un tālab ir jāļauj Eiropas Tiesiskās sadarbības tīkla kontaktpersonām un Eurojust tieši un daudz efektīvāk sazināties jebkurā laikā, izmantojot drošu tālsakaru savienojumu.

               (9)

               Tādēļ Vienotā rīcība 98/428/TI būtu jāatceļ un jāaizstāj ar šo lēmumu,

         IR NOLĒMUSI ŠĀDI.
   1. pants
   Izveide
   Saskaņā ar Vienoto rīcību 98/428/TI starp dalībvalstīm izveidotais tiesu iestāžu kontaktpersonu tīkls, turpmāk – “Eiropas Tiesiskās sadarbības tīkls”, turpina darboties saskaņā ar šo lēmumu.
   2. pants
   Struktūra
   1.   Eiropas Tiesiskās sadarbības tīklu izveido, ņemot vērā katras dalībvalsts, kā arī par tiesu iestāžu starptautisku sadarbību atbildīgo centralizēto un tiesu iestāžu vai citu konkrēti starptautiskās sadarbības jomā kompetentu iestāžu konstitucionālos noteikumus, juridiskās tradīcijas un iekšējo uzbūvi.
   2.   Katrā dalībvalstī saskaņā ar tās iekšējiem noteikumiem un iekšējo pienākumu sadalījumu ieceļ vienu vai vairākas kontaktpersonas tā, lai efektīvi būtu aptverta visa tās teritorija.
   3.   Katrā dalībvalstī no kontaktpersonu vidus ieceļ attiecīgās valsts korespondentu Eiropas Tiesiskās sadarbības tīklā.
   4.   Katra dalībvalsts ieceļ Eiropas Tiesiskās sadarbības tīkla tehnisko jautājumu korespondentu.
   5.   Katra dalībvalsts nodrošina, lai tās kontaktpersonas darbotos saistībā ar tiesu sadarbību krimināllietās un tām būtu pietiekamas tādas Eiropas Savienības valodas zināšanas, kura nav attiecīgās valsts valoda, jo ir jāspēj sazināties ar citu dalībvalstu kontaktpersonām.
   6.   Ja kādā dalībvalstī ir iecelti Padomes Vienotajā rīcībā 96/277/TI (1996. gada 22. aprīlis) par tiesnešu koordinatoru apmaiņas kārtību, kas paredzēta, lai uzlabotu tiesu iestāžu sadarbību Eiropas Savienības dalībvalstu starpā (5), minētie tiesneši koordinatori un viņu pienākumi ir tādi paši kā pienākumi, kas ar šā lēmuma 4. pantu ir uzticēti kontaktpersonām, viņus Eiropas Tiesiskās sadarbības tīklam, izmantojot drošu tālsakaru savienojumu un saskaņā ar šā lēmuma 9. pantu, pievieno dalībvalsts, kas katrā attiecīgā gadījumā ieceļ tiesnešus koordinatorus saskaņā ar procedūrām, kas jānosaka minētajai dalībvalstij.
   7.   Komisija izraugās kontaktpersonu jautājumiem, kas ir tās kompetencē.
   8.   Eiropas Tiesiskās sadarbības tīklam ir sekretariāts, kura pienākums ir veikt tīkla administrēšanu.
   3. pants
   Tīkla darbības veids
   Eiropas Tiesiskās sadarbības tīkls konkrēti darbojas šādos trijos veidos:

               a)

               ar to atvieglina attiecīgu kontaktu izveidi starp dažādu dalībvalstu kontaktpersonām, lai tās veiktu 4. pantā izklāstītās funkcijas;

               b)

               ar to organizē regulāras dalībvalstu pārstāvju sanāksmes saskaņā ar 5. un 6. pantā izklāstītajām procedūrām;

               c)

               ar to nepārtraukti nodrošina konkrētas atjauninātas pamatinformācijas plūsmu, jo īpaši izmantojot piemērotu tālsakaru tīklu saskaņā ar 7., 8. un 9. pantā izklāstītajām procedūrām.

         4. pants
   Kontaktpersonu funkcijas
   1.   Kontaktpersonas ir aktīvi starpnieki, kuru uzdevums ir atvieglot dalībvalstu tiesu iestāžu sadarbību, jo īpaši cīņā pret smagiem noziegumiem. Tās izmanto, lai vietējas tiesu iestādes un citas kompetentas iestādes savā dalībvalstī, citu dalībvalstu kontaktpersonas un citu dalībvalstu vietējas tiesu iestādes un citas kompetentas iestādes varētu izveidot piemērotākos tiešos kontaktus.
   Vajadzības gadījumā kontaktpersonas var ceļot, lai saskaņā ar attiecīgo administrāciju vienošanos tiktos ar citu dalībvalstu kontaktpersonu pārstāvjiem.
   2.   Kontaktpersonas sniedz juridisku un praktisku informāciju, kas vajadzīga viņu dalībvalsts tiesu iestādēm, citu dalībvalstu kontaktpersonām un citu dalībvalstu vietējām tiesu iestādēm, lai ļautu tām sagatavot efektīvu tiesu iestāžu sadarbības lūgumu vai kopumā uzlabotu tiesu iestāžu sadarbību.
   3.   Sadarbībā ar Eiropas Tiesiskās apmācības tīklu kontaktpersonas attiecīgā līmenī iesaistās apmācību pasākumu organizēšanā savas dalībvalsts kompetentajām iestādēm par tiesu iestāžu sadarbību un popularizē tos.
   4.   Valsts korespondents papildus šā panta 1. līdz 3. punktā minētajiem kontaktpersonas pienākumiem jo īpaši:

               a)

               savā dalībvalstī ir atbildīgs par tīkla iekšējās darbības jautājumiem, tostarp koordinē informācijas pieprasījumus un atbildes, ko sniedz kompetentās valsts iestādes;

               b)

               ir galvenā atbildīgā persona par kontaktiem ar Eiropas Tiesiskās sadarbības tīkla Sekretariātu, tostarp saistībā ar piedalīšanos 6. pantā minētajās sanāksmēs;

               c)

               pēc lūguma sniedz atzinumu par jaunu kontaktpersonu iecelšanu.

         5.   Eiropas Tiesiskās sadarbības tīkla tehnisko jautājumu korespondents, kas vienlaikus var būt šā panta 1. līdz 4. punktā minētā kontaktpersona, nodrošina, lai tiktu sniegta un saskaņā ar 8. pantu atjaunināta informācija, kas attiecas uz viņa dalībvalsti un ir minēta 7. pantā.
   5. pants
   Kontaktpersonu plenārsēžu mērķi un norises vietas
   1.   Eiropas Tiesiskās sadarbības tīkla dalībnieku plenārsēdes, uz ko aicina vismaz trīs kontaktpersonas no katras dalībvalsts, notiek ar šādiem mērķiem:

               a)

               ļaut kontaktpersonām savstarpēji iepazīties un dalīties informācijā, jo īpaši par tīkla darbību;

               b)

               būt par diskusiju forumu tādu praktisku un juridisku problēmu apspriešanai, ar kurām dalībvalstis saskaras tiesu iestāžu sadarbībā, jo īpaši attiecībā uz Eiropas Savienības pieņemto pasākumu īstenošanu.

         2.   Eiropas Tiesiskās sadarbības tīklā gūto atbilstīgo pieredzi nodod Padomei un Komisijai, lai pārrunātu iespējamās izmaiņas tiesību aktos un praktiskos uzlabojumus starptautiskās tiesu iestāžu sadarbības jomā.
   3.   Panta 1. punktā minētās sanāksmes organizē regulāri un vismaz trīs reizes gadā. Vienreiz gadā sanāksmes var notikt Briselē, Padomes telpās vai Eurojust telpās Hāgā. Uz Padomes un Eurojust telpās organizētajām sanāksmēm no katras dalībvalsts ielūdz divas kontaktpersonas.
   Var rīkot citas sanāksmes dalībvalstīs, lai visu dalībvalstu kontaktpersonu pārstāvji varētu tikties ar uzņēmējas dalībvalsts iestāžu pārstāvjiem, kas nav attiecīgās valsts kontaktpersonas, un minētajā dalībvalstī apmeklēt tās īpašās struktūras, kuru pienākumos ietilpst starptautiska tiesu iestāžu sadarbība vai konkrētu smagu noziegumu apkarošana. Kontaktpersonas šajās sanāksmēs piedalās par saviem līdzekļiem.
   6. pants
   Korespondentu sanāksmes
   1.   Eiropas Tiesiskās sadarbības tīkla valstu korespondenti saskaņā ar ad hoc principu sanāk vismaz reizi gadā un tad, kad dalībvalstis to uzskata par vajadzīgu, pēc tās dalībvalsts korespondenta uzaicinājuma, kura ir Padomes prezidentvalsts, – ņemot vērā arī dalībvalstu vēlmi, ka korespondentiem būtu jāsanāk. Šajās sanāksmēs jo īpaši apspriež ar tīkla darbību saistītus administratīvus jautājumus.
   2.   Eiropas Tiesiskās sadarbības tīkla dalībnieki saskaņā ar ad hoc principu sanāk vismaz reizi gadā un tad, kad tā dalībnieki to uzskata par vajadzīgu, pēc tās dalībvalsts korespondenta uzaicinājuma, kura ir Padomes prezidentvalsts. Sanāksmēs risina 4. panta 5. punktā minētos jautājumus.
   7. pants
   Eiropas Tiesiskās sadarbības tīklā izplatītās informācijas saturs
   Eiropas Tiesiskās sadarbības tīkla Sekretariāts dara kontaktpersonām un kompetentām tiesu iestādēm pieejamu šādu informāciju:

               a)

               sīkas ziņas par kontaktpersonām katrā dalībvalstī – vajadzības gadījumā līdz ar skaidrojumu par to pienākumiem valsts līmenī;

               b)

               par informācijas tehnoloģiju līdzekļiem, ar ko dalībvalsts sadarbības lūguma vai sprieduma iestāde var apzināt kompetentas iestādes citās dalībvalstīs, lai saņemtu un izpildītu tiesu iestāžu sadarbības lūgumus un lēmumus, tostarp attiecībā uz instrumentiem, kas ir par pamatu savstarpējas atzīšanas principa piemērošanai;

               c)

               konspektīva juridiska un praktiska informācija par dalībvalstu tiesu un procesuālajām sistēmām;

               d)

               par atbilstīgo juridisko instrumentu tekstiem un – saistībā ar spēkā esošām konvencijām – deklarācijas un atrunas.

         8. pants
   Informācijas atjaunināšana
   1.   Eiropas Tiesiskās sadarbības tīklā izplatīto informāciju nepārtraukti atjaunina.
   2.   Katra dalībvalsts konkrēti atbild par sistēmā ietverto datu pareizību un informē Eiropas Tiesiskās sadarbības tīkla Sekretariātu, tiklīdz jāgroza dati par kādu no četriem 7. pantā minētajiem punktiem.
   9. pants
   Tālsakaru līdzekļi
   1.   Eiropas Tiesiskās sadarbības tīkla Sekretariāts nodrošina, ka saskaņā ar 7. pantu sniegto informāciju dara pieejamu interneta vietnē, ko visu laiku atjaunina.
   2.   Eiropas Tiesiskās sadarbības tīkla kontaktpersonu operatīvā darba vajadzībām izveido drošus tālsakaru savienojumus. Drošu tālsakaru savienojumu izveides izmaksas sedz no Eiropas Savienības vispārējā budžeta.
   Drošu tālsakaru savienojumu izveide nodrošina datu un tiesu iestāžu sadarbības lūgumu plūsmu starp dalībvalstīm.
   3.   Drošos tālsakaru savienojumus, kas minēti 2. punktā, operatīvā darbā var izmantot arī attiecīgo valstu korespondenti, attiecīgo valstu korespondenti terorisma jautājumos, Eurojust attiecīgo valstu dalībnieki un Eurojust ieceltie tiesneši koordinatori. To var pievienot Eurojust lietu apstrādes sistēmai, kas minēta 16. pantā Lēmumā 2002/187/TI.
   4.   Nekas šajā pantā nav jāsaprot tā, ka tas ietekmē tiešus sakarus starp kompetentām tiesu iestādēm, kā paredzēts tiesu iestāžu sadarbības instrumentos, piemēram, 6. pantā Konvencijā par Eiropas Savienības dalībvalstu savstarpēju palīdzību krimināllietās.
   10. pants
   Eiropas Tiesiskās sadarbības tīkla attiecības ar Eurojust

   Eiropas Tiesiskās sadarbības tīkls un Eurojust, pamatojoties uz konsultācijām un papildināmību, savstarpēji uztur privileģētas attiecības, jo īpaši starp dalībvalsts kontaktpersonām, Eurojust dalībnieku no tās pašas dalībvalsts un Eiropas Tiesiskās sadarbības tīkla un Eurojust valsts korespondentiem. Lai nodrošinātu efektīvu sadarbību, veic šādus pasākumus:

               a)

               Eiropas Tiesiskās sadarbības tīkls nodrošina Eurojust pieeju centralizētajai informācijai, kas minēta 8. pantā, kā arī drošu telekomunikāciju savienojumu, kas noteikts 10. pantā;

               b)

               Eiropas Tiesiskās sadarbības tīkla kontaktpersonas katrā atsevišķā gadījumā informē savas valsts pārstāvi par visām lietām, kuras, kā tām šķiet, Eurojust spēj risināt labāk;

               c)

                  Eurojust valstu pārstāvji var apmeklēt Eiropas Tiesiskās sadarbības tīkla sanāksmes pēc Eiropas Tiesiskās sadarbības tīkla uzaicinājuma.

         11. pants
   Budžets
   Lai Eiropas Tiesiskās sadarbības tīkls varētu pildīt uzticētos uzdevumus, Eurojust budžetā ir ietverta daļa par Eiropas Tiesiskās sadarbības tīkla Sekretariāta veicamajām darbībām.
   12. pants
   Teritoriālā darbības joma
   Apvienotā Karaliste rakstiski paziņo Padomes priekšsēdētājam par to, ka tā vēlas šo lēmumu piemērot Normandijas salām un Menas salai. Padome pieņem lēmumu attiecībā uz minēto lūgumu.
   13. pants
   Eiropas Tiesiskās sadarbības tīkla darbības izvērtējums
   1.   Eiropas Tiesiskās sadarbības tīkls ik pēc diviem gadiem pēc 2008. gada 24. decembra atskaitās Eiropas Parlamentam, Padomei un Komisijai par savām darbībām un pārvaldību.
   2.   Eiropas Tiesiskās sadarbības tīkls atskaitē saskaņā ar 1. punktu norāda arī problēmas saistībā ar Eiropas Savienības noziedzības apkarošanas politiku, kas kļuvušas zināmas Eiropas Tiesiskās sadarbības tīkla darbības rezultātā, un tas var arī izdarīt priekšlikumus tiesiskās sadarbības uzlabošanai krimināllietās.
   3.   Eiropas Tiesiskās sadarbības tīkls var arī iesniegt Padomes pieprasītus ziņojumus vai jebkādu citu informāciju par tā darbību.
   4.   Reizi četros gados pēc 2008. gada 24. decembra Padome izvērtē, kā darbojas Eiropas Tiesiskās sadarbības tīkls, par pamatu ņemot ziņojumu, ko Komisija izstrādājusi sadarbībā ar Eiropas Tiesiskās sadarbības tīklu.
   14. pants
   Vienotās rīcības 98/428/TI atcelšana
   Ar šo ir atcelta Vienotā rīcība 98/428/TI.
   15. pants
   Stāšanās spēkā
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2008. gada 16. decembrī

            Padomes vārdā —

            priekšsēdētāja

         R. BACHELOT-NARQUIN

      (1)  Atzinums sniegts 2008. gada 2. septembrī (Oficiālajā Vēstnesī vēl nav publicēts).

      (2)  OV L 191, 7.7.1998., 4. lpp.

      (3)  OV C 197, 12.7.2000., 3. lpp.

      (4)  OV L 63, 6.3.2002., 1. lpp.

      (5)  OV L 105, 27.4.1996., 1. lpp.


title: Komisijas Lēmums (1997. gada 7. jūlijs), ar ko izveido to trešo valstu uzņēmumu pagaidu sarakstus, no kuriem dalībvalstis atļauj ievest trušu gaļu un saimniecībā audzētu medījamo dzīvnieku gaļuDokuments attiecas uz EEZ

text:
Svarīgs juridisks paziņojums

|

31997D0467

Oficiālais Vēstnesis L 199 , 26/07/1997 Lpp. 0057 - 0061

		Komisijas Lēmums(1997. gada 7. jūlijs),ar ko izveido to trešo valstu uzņēmumu pagaidu sarakstus, no kuriem dalībvalstis atļauj ievest trušu gaļu un saimniecībā audzētu medījamo dzīvnieku gaļu(Dokuments attiecas uz EEZ)(97/467/EK)EIROPAS KOPIENU KOMISIJA,ņemot vērā Eiropas Kopienas dibināšanas līgumu,ņemot vērā Padomes 1995. gada 22. jūnija Lēmumu 95/408/EK par nosacījumiem to trešo valstu uzņēmumu pagaidu sarakstu izveidošanai pārejas posmam, no kuriem dalībvalstīm atļauts ievest noteiktus dzīvnieku izcelsmes produktus, zvejniecības produktus vai dzīvas gliemenes [1], kurā jaunākie grozījumi izdarīti ar Lēmumu 97/34/EK [2], un jo īpaši tā 2. panta 1. punktu un 7. pantu,tā kā ar Komisijas Lēmumu 94/278/EK [3], kurā jaunākie grozījumi izdarīti ar Lēmumu 96/344/EK [4], ir izveidots to trešo valstu saraksts, no kurām dalībvalstis atļauj ievest trušu gaļu;tā kā to trešo valstu saraksts, no kurām dalībvalstis atļauj ievest saimniecībā audzētu medījamo dzīvnieku gaļu, ir izveidots saskaņā ar Padomes Direktīvu 92/118/EEK [5], kurā jaunākie grozījumi izdarīti ar Direktīvu 96/90/EK [6];tā kā vairākām minētā saraksta valstīm dzīvnieku veselības un veterinārās sertifikācijas prasības trušu gaļas un saimniecībā audzētu medījamo dzīvnieku gaļas produktu ievešanai ir noteiktas Komisijas Lēmumā 97/219/EK [7];tā kā Komisija no atsevišķām trešām valstīm ir saņēmusi uzņēmumu sarakstus ar garantijām, ka tie pilnībā atbilst Kopienas veselības aizsardzības prasībām un ka tad, ja kāds uzņēmums tām vairs neatbildīs, tā eksports uz Eiropas Kopienu tiks pārtraukts;tā kā Komisija nav varējusi pārliecināties par visu šo trešo valstu uzņēmumu atbilstību Kopienas prasībām un to kompetento iestāžu sniegto garantiju spēkā esamību;tā kā, lai nepieļautu tirdzniecības pārtraukšanu ar trušu gaļu un saimniecībā audzētu medījamo dzīvnieku gaļu no minētajām valstīm, ir nepieciešams tām piešķirt papildu periodu, kura laikā dalībvalstis varēs turpināt ievest trušu gaļu un saimniecībā audzētu medījamo dzīvnieku gaļu no to atzītajiem uzņēmumiem, ar nosacījumu, ka tirdzniecība ar šo gaļu būs ierobežota ar vietējo tirgu; tā kā minētā papildu perioda laikā Komisija saņems no šīm valstīm nepieciešamās garantijas, lai varētu tās pievienot šim sarakstam saskaņā ar Lēmumā 95/408/EK paredzēto kārtību;tā kā attiecībā uz Čehijas Republiku ar Komisijas Lēmumu 97/299/EK [8] ir izveidots šādu uzņēmumu saraksts;tā kā, minētajam periodam beidzoties, tām trešām valstīm, kas nav nosūtījušas savu uzņēmumu sarakstus, saskaņā ar Kopienas noteikumiem vairs nebūs atļauts eksportēt trušu gaļu un saimniecībā audzētu medījamo dzīvnieku gaļu uz Kopienu;tā kā tādēļ dalībvalstu uzdevums būs patstāvīgi pārliecināties, vai tie uzņēmumi, no kuriem tās ieved trušu gaļu un saimniecībā audzētu medījamo dzīvnieku gaļu, atbilst tādām ražošanas un tirgū laišanas prasībām, kas ir ne mazāk stingras kā Kopienas prasības;tā kā tādēļ attiecībā uz dažām valstīm var izveidot to uzņēmumu pagaidu sarakstus, kuri ražo trušu gaļu un saimniecībā audzētu medījamo dzīvnieku gaļu;tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,IR PIEŅĒMUSI ŠO LĒMUMU.1. pants1. Dalībvalstis atļauj ievest trušu gaļu un saimniecībā audzētu medījamo dzīvnieku gaļu no šajā pielikumā minētajiem trešo valstu uzņēmumiem.2. Attiecībā uz tām trešām valstīm, kas nav minētas šajā pielikumā, dalībvalstis var atļaut uzņēmumiem ievest trušu gaļu un saimniecībā audzētu medījamo dzīvnieku gaļu līdz 1998. gada 1. janvārim.3. Attiecībā uz trušu gaļas un saimniecībā audzētu medījamo dzīvnieku gaļas ievešanu paliek spēkā iepriekšējie Kopienas pieņemtie veterinārie noteikumi.2. pantsŠo lēmumu piemēro no 1997. gada 1. jūlija.3. pantsŠis lēmums ir adresēts dalībvalstīm.Briselē, 1997. gada 7. jūlijāKomisijas vārdā —Komisijas loceklisFranz Fischler[1] OV L 243, 11.10.1995., 17. lpp.[2] OV L 13, 16.1.1997., 33. lpp.[3] OV L 120, 11.5.1994., 44. lpp.[4] OV L 133, 4.6.1996., 28. lpp.[5] OV L 62, 15.3.1993., 49. lpp.[6] OV L 13, 16.1.1997., 24. lpp.[7] OV L 88, 3.4.1997., 45. lpp.[8] OV L 124, 16.5.1997., 50. lpp.--------------------------------------------------ANEXOBILAGANHANGΠAPATHAMAANNEXANNEXEALLEGATOBIJLAGEANEXOLITEBILAGALISTA DE LOS ESTABLECIMIENTOSLISTE OVER VIRKSOMHEDERVERZEICHNIS DER BETRIEBEΠΙΝΑΚΑΣ ΤΩΝ ΕΓΚΑΤΑΣΤΑΣΕΩΝLIST OF ESTABLISHMENTSLISTE DES ETABLISSEMENTSELENCO DEGLI STABILIMENTILIJST VAN BEDRIJVENLISTA DOS ESTABELECIMENTOSLUETTELO LAITOKSISTAFÖRTECKNING ÖVER ANLÄGGNINGARProducto: Carne de conejo y carne caza de cría (*)Produkt: Kød af kanin og af oprættet vildt (*)Erzeugnis: Kaninchenfleisch und Fleisch von Zuchtwild (*)Προϊόν: Κρέας κουνελιού και εκτρεφομένων θηραμάτων (*)Product: Rabbit meat and framed game meat (*)Produit: Viande de lapin et viande de gibier d/élevage (*)Prodotto: Carni di coniglio e carni di selvaggina dallevamento (*)Product: Konijnenvlees en vlees van gekweekt wild (*)Produto: Carne de coelho e crne de caça de criação (*)Tuote: Tarhatun riistan ja kanin liha (*)Varuslag: Kaninkött och kött från vilda djur i hägn (*)(*) = Carne frescaFresk kødFrisches FleischNωπό ΚρέαςFresh MeatViande fraîcheCarni frescheVers vleesCarne frescaTuore lihaFärskt kött1 = Referencia nacionalNational referenceNationaler CodeΕθνικός αριθμός έγκρισηςNational referenceReférence nationaleRiferimento nazionaleNationale codeReferência nacionalKansallinen referenssiNationell referens2 = NombreNavnΤίτλος εγκατάστασηςNameNameNomNomeNaamNomeNimiNamn3 = CiudadByStadtΠόληTownVilleCittaStadCidadeKaupunkiStad4 = RegiónRegionRegionΠεριοχήRegionRegionRegioneRegioRegiãoAlueRegion5 = ActividadAktivitätTätigkeitEίδος εγκατάστασηςActivityActiviteAttivitàActiviteitActividadeToimintamuotoVerksamhetSH = MataderoslagteriSchlachthofΣφαγειοτεχνική εγκατάστασηslaughterhouseabattoirmacelloSlachthuismatadouroteurastamoSlakteriCP = Salda de despiseopskæringsvirksomhederZerlegungsbetriebEργαστήριο τεμαχισμούcutting plantdecoupesala di sezionamentoUitsnijderijsala de corteleikkaamoStyckningsanläggningCS = Almacén frigoríficofrysehusKühlhausΨυκτική εγκατάστασηCold storeentreposagedeposito frigoriferoKoelhuisarmazem frigoríficokylmävarastoKyl-och fryshus6 = Menciones especialesSærlige bemærkningerSpezielle BemerkungenEιδικές παρατηρήσειςSpecial remarksMentions specialesNote particolariBijzondere opmerkingenMenções especiaisErikoismainintojaAnmärkningarA = ConejoKaninKaninchenκουνέλι, κουνέλιαrabbitlapinconiglioKonijncoelhokanitKaninB = Biunguladosklovbærende dyrPaarhuferdίχηλαbi - ungulatesbiogulésbiungulatiTweehoevigenbiunguladossorkkaeläimetKlövdjurC = Aves de caza silvestresopdrættet fjervildtZuchtfederwildεκτρεφόμενα πτερωτά θηράματαfarmed game birdsgiger d’élevage à plumpessevaggina da penna di allevamentoGekweekt vederwildaves de caça de criaçãotarhatut riistalinnutVildfågel i hägnD = Otros mamíferosandre landlevende dyrandere Landsäugetiereάλλα χερσαία θηλαστικάother land mammalsautres mammiferes terrestresaltri mammiferi terrestriAndere landzoogdierenoutros mamíferos terrestresmuut maalla elävät nisäkkäätAndra landdäggdjurE = EstrucioniformesstrudseZucht - FlachbrustvögelsτρουθιονίδεςratitesratitesratitiLoopvogelsratitessilealastaiset linnutRatiterLas instalaciones sólo podrám sobre una base comunitaria cuando se hayan adoptado los certificados.Anlæggene kan ikke godkendes på fællesskabsplan før certifikaterne foreligger.Gemeinschaftsweit zugelassen werden nur ordnungsgemäß abgenommene Betriebe.Οι εγκαταστάσεις δεν θα εγκρίνονται σε κοινοτική βάση πριν από την έκδοση των πιστοποιητικών.Plants will not be approved on a Community basis until certificates have been adopted.Les établissements ne peuvent être agréés sur une base communautaire avant ladoption des certificats.Gli stablimanti possono essere riconosciuti a livello comunitario soltanto previa adozione dei certificati.Inrichtingen worden slechts op communautair niveau erkand nadat de Certificaten zijn goedgekeurd.Os estabelecimentos não podem ser aprovados numa base comunitária antes da adopção dos certificados.Laitokset Hyväksytään yhteisön tasolla vasta todistusten antamisen jälkeen.Anläggningarna kan inte godkännas på gemenskapsnivå inna antygen har antagits.País: AUSTRALIALand: AUSTRALIENLand: AUSTRALIENΧώρα: ΑΥΣΤΡΑΛΙΑCountry: AUSTRALIAPays: AUSTRALIEPaese: AUSTRALIALand: AUSTRALIËPaís: AUSTRÁLIAMaa: AUSTRALIALand: AUSTRALIEN1 | 2 | 3 | 4 | 5 | 6 |124 | Gold Medal Holdings Pty Ltd | CASUARINA | WESTERN AUSTRALIA | SH-CP-CS | e |167 | Dromaius Australia Ltd | WUBIN | WESTERN AUSTRALIA | SH-CP-CS | e |398 | Gunnedah Abattoir Holdings Pty Ltd | GUNNEDAH | NEW SOUTH WALES | SH-CP-CS | b |533 | Metro Meat International Ltd | MURRAY BRIDGE | SOUTH AUSTRALIA | SH-CP-CS | b |572 | Metro Meat International Ltd | KATANNING | WESTERN AUSTRALIA | SH-CP-CS | b |689 | Australian Lamb Co. Pty Ltd | SUNSHINE | VICTORIA | CP-CS | b |1027 | Metro Meat International Ltd | WOOROLOO | WEST AUSTRALIA | SH-CP-CS | b |1471 | Agro Australia Pty Ltd | GEPPS CROSS | SOUTH AUSTRALIA | SH-CP-CS | b |1549 | Select Meat Exports Pty Ltd | MOUNT SCHANK | SOUTH AUSTRALIA | SH-CP-CS | b |1857 | AGP (VIC) Pty Ltd | WYCHEPROOF | VICTORIA | SH-CP-CS | e |1889 | Australian Lamb Co. Pty Ltd | WEST FOOTSCRAY | VICTORIA | CP-CS | b |2019 | The Emu Company Pty Ltd | EUROBIN | VICTORIA | SH-CP-CS | e |2346 | Pyramid Hill Processing Pty Ltd | PYRAMID HILL | VICTORIA | SH-CP-CS | e |2773 | Crown Meats Pty Ltd | DANDENONG | VICTORIA | CP-CS | b |3085 | Castricum Brothers Pty Ltd | DANDENONG | VICTORIA | SH-CP-CS | b |3416 | Meramist Pty Ltd | CABOOLTURE | QUEENSLAND | SH-CP-CS | b |País: BULGARIALand: BULGARIENLand: BULGARIENΧώρα: ΒΟΥΛΓΑΡΙΑCountry: BULGARIAPays: BULGARIEPaese: BULGARIALand: BULGARIJEPaís: BULGÁRIAMaa: BULGARIALand: BULGARIEN1 | 2 | 3 | 4 | 5 |62 | Gorna Oryahovitsa | GORNA ORIAHOVITZA | | |País: CHILELand: CHILELand: CHILEΧώρα: ΧΙΛΗCountry: CHILEPays: CHILIPaese: CILELand: CHILIPaís: CHILEMaa: CHILELand: CHILE1 | 2 | 3 | 4 | 5 | 6 |5 | Comercial Mañihuales Ltda | COYHAIQUE | XI REGIÓN | CP-CS | c |8 | Comercial Mac Lean Y Cia Ltda | PUERTO NATALES | XII REGIÓN | CP-CS | a |País: HUNGRÍALand: UNGARNLand: UNGARNΧώρα: ΟΥΓΓΑΡΙΑCountry: HUNGARYPays: HONGRIEPaese: UNGHERIALand: HONGARIJEPaís: HUNGRIAMaa: UNKARILand: UNGERN1 | 2 | 3 | 4 | 5 | 6 |44 | Komyei Mezogazdasagi Kombinat | KORNYE | KOMAROM MEGYE | SH-CP | a |48 | Fotk Kereskedelmi es Szolgaltaro Rt Kisallat Feldolgozo Uzem | JASZBERENY | SZOLNOK MEGYE | SH | a |H-100 | Szeker Kft Nyulvago | SZADA | PEST MEGYE | SH | a |H-112 | Hajdu Bet Rt Kisvardai Gyara | KISVARDA | SZABOLES-SZATMAR-BEREG MEGYE | SH-CP | a |H-115 | Bacska Agrar-Ipari Rt Kisallat Vagouzem | VASKUT | BACS-KISKUN MEGYE | SH-CP | a |H-116 | Gerecse Rt Nyulfeldolgozo Uzeme | BAJ | KOMAROM MEGYE | SH-CP | a |H-124 | Timek Kft Nyulvago Uzeme | GYOMA | BEKES MEGYE | SH | a |H-136 | Olivia Kft Nyulvagohid | LAJOSMIZSE | PEST MEGYE | SH-CP | a |País: POLONIALand: POLENLand: POLENXώρα: ΠΟΛΩΝΙΑCountry: POLANDPays: POLOGNEPaese: POLONIALand: POLENPaís: POLÓNIAMaa: PUOLALand: POLEN1 | 2 | 3 | 4 | 5 | 6 |169 | Rzeźnia i Przetwórnia Królików "Poparex" | TARNOWO PODGÓRNE | POZNAŃ | SH - CP | a |190 | Eksportowa Rzeźnia Królików | RYMANÓW | KROSNO | SH - CP | a |194 | Eksportowa Rzeźnia Królików "Kanwie" Sp. z.o.o. | DĘBICA | TARNÓW | SH - CP | a |196 | Eksportowa Rzeźnia Królików | MAKÓW | RADOM | SH - CP | a |232 | Eksportowa Rzeźnia Królików | WASILKOW | BIAŁYSTOK | SH - CP | a |240 | Eksportowa Rzeźnia Królików | KSAWERÓW | LÓDŹ | SH - CP | a |249 | Eksportowa Rzeźnia Królików | TOMNICE | KALISZ | SH - CP | a |788A | Hubertus Sp. z.o.o. | DOBRZYCA | DOBRZYCA K/PIŁY | PILA | a |--------------------------------------------------


title: Padomes Lēmums (ES) 2016/920 (2016. gada 20. maijs) par to, lai Eiropas Savienības vārdā parakstītu Nolīgumu starp Amerikas Savienotajām Valstīm un Eiropas Savienību par personas informācijas aizsardzību saistībā ar noziedzīgu nodarījumu novēršanu, izmeklēšanu un atklāšanu, kā arī saukšanu pie kriminālatbildības par tiem

text:
               11.6.2016

               LV

               Eiropas Savienības Oficiālais Vēstnesis

               L 154/1

         PADOMES LĒMUMS (ES) 2016/920
   (2016. gada 20. maijs)
   par to, lai Eiropas Savienības vārdā parakstītu Nolīgumu starp Amerikas Savienotajām Valstīm un Eiropas Savienību par personas informācijas aizsardzību saistībā ar noziedzīgu nodarījumu novēršanu, izmeklēšanu un atklāšanu, kā arī saukšanu pie kriminālatbildības par tiem
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 16. pantu saistībā ar tā 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Padome 2010. gada 3. decembrī pilnvaroja Komisiju sākt sarunas ar Amerikas Savienoto Valstu (ASV) valdību par nolīgumu attiecībā uz tādu personas datu aizsardzību, kas tiek pārsūtīti un apstrādāti, lai novērstu, izmeklētu un atklātu noziedzīgus nodarījumus, tai skaitā terorismu, vai sauktu pie kriminālatbildības par tiem.

               (2)

               Sarunas ar ASV valdību tika pabeigtas, un nolīguma teksts tika parafēts 2015. gada 8. septembrī.

               (3)

               Nolīguma nolūks ir vispusīga regulējuma izveide ar datu aizsardzības principiem un aizsardzības pasākumiem attiecībā uz personas informāciju, kas tiek pārsūtīta tiesībaizsardzības nolūkā starp ASV, no vienas puses, un Eiropas Savienību un tās dalībvalstīm, no otras puses. Tā mērķis ir augsta līmeņa datu aizsardzības nodrošināšana un tādējādi arī uzlabota sadarbība starp nolīguma pusēm. Lai gan nolīgums pats par sevi nav tiesiskais pamats personas informācijas pārsūtīšanai uz ASV, tas, ja nepieciešams, papildina datu aizsardzības pasākumus, kas ietverti pašreizējos un turpmākos datu pārsūtīšanas nolīgumos, vai valsts tiesību normas, kas atļauj šādu pārsūtīšanu.

               (4)

               Savienībai ir kompetence attiecībā uz visiem nolīguma noteikumiem. Jo īpaši – Savienība ir pieņēmusi Eiropas Parlamenta un Padomes Direktīvu (ES) 2016/680 (1) par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem, vai izpildītu kriminālsodus, un par šādu datu brīvu apriti. Dalībvalstu veikta nosūtīšana, kurai piemērojamas atbilstošas garantijas, ir paredzēta minētās direktīvas 37. panta 1. punkta a) apakšpunktā.

               (5)

               Saskaņā ar 6.a pantu Protokolā Nr. 21 par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību (LES) un Līgumam par Eiropas Savienības darbību (LESD), Apvienotajai Karalistei un Īrijai nav saistoši nolīgumā izklāstītie noteikumi attiecībā uz dalībvalsts veiktu personas datu apstrādi, īstenojot darbības, uz kurām attiecas LESD trešās daļas V sadaļas 4. vai 5. nodaļas darbības joma, ja Apvienotajai Karalistei un Īrijai nav saistoši noteikumi, ar ko reglamentē tādus tiesu iestāžu sadarbības veidus krimināllietās vai tādus policijas sadarbības veidus, kuros ir jāievēro noteikumi, kas paredzēti nolīgumā.

               (6)

               Saskaņā ar 2. un 2.a pantu Protokolā Nr. 22 par Dānijas nostāju, kas pievienots LES un LESD, Dānijai nav saistoši un nav jāpiemēro nolīgumā paredzētie noteikumi, kuri ir saistīti ar personas datu apstrādi, ko veic dalībvalstis, īstenojot darbības, uz kurām attiecas LESD trešās daļas V sadaļas 4. vai 5. nodaļas darbības joma.

               (7)

               Jebkurš paziņojums saskaņā ar nolīguma 27. pantu attiecībā uz Apvienoto Karalisti, Īriju vai Dāniju būtu jādara sakaņā ar minēto dalībvalstu statusu atbilstīgi attiecīgajiem Savienības tiesību aktu noteikumiem un apspriežoties ar tām.

               (8)

               Nolīgums būtu jāparaksta, ņemot vērā tā noslēgšanu vēlāk,

         IR PIEŅĒMUSI ŠO LĒMUMU.
   1. pants
   Ar šo atļauj Savienības vārdā parakstīt Nolīgumu starp Amerikas Savienotajām Valstīm un Eiropas Savienību par personas informācijas aizsardzību saistībā ar noziedzīgu nodarījumu novēršanu, izmeklēšanu un atklāšanu, kā arī saukšanu pie kriminālatbildības par tiem, ņemot vērā minētā nolīguma noslēgšanu (2).
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu, ņemot vērā tā noslēgšanu.
   3. pants
   Šis lēmums stājas spēkā tā pieņemšanas dienā.

      Briselē, 2016. gada 20. maijā

            Padomes vārdā –

            priekšsēdētājs

         K.H.D.M. DIJKHOFF

      (1)  Eiropas Parlamenta un Padomes Direktīva (ES) 2016/680 (2016. gada 27. aprīlis) par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (OV L 119, 4.5.2016., 89. lpp.).

      (2)  Nolīguma tekstu publicēs kopā ar lēmumu par tā noslēgšanu.


title: 2011/564/ES: Eiropas Parlamenta Lēmums ( 2011. gada 10. maijs ) par 8., 9. un 10. Eiropas Attīstības fonda 2009. finanšu gada budžeta izpildes apstiprināšanu

text:
               27.9.2011

               LV

               Eiropas Savienības Oficiālais Vēstnesis

               L 250/111

         EIROPAS PARLAMENTA LĒMUMS
   (2011. gada 10. maijs)
   par 8., 9. un 10. Eiropas Attīstības fonda 2009. finanšu gada budžeta izpildes apstiprināšanu
   (2011/564/ES)
   EIROPAS PARLAMENTS,
   ņemot vērā Komisijas ziņojumu par paveikto darbu attiecībā uz 2008. finanšu gada budžeta izpildes apstiprinājumu (COM(2010) 650) un Komisijas dienestu darba dokumentus (SEC(2010) 1437 un SEC(2010) 1438), kas pievienoti šim ziņojumam,
   ņemot vērā 8., 9. un 10. Eiropas Attīstības fonda finanšu pārskatus un ieņēmumu un izdevumu pārskatus par 2009. finanšu gadu (COM(2010) 402 – C7-0220/2010),
   ņemot vērā Komisijas 2010. gada 29. aprīļa gada pārskatu par 8., 9. un 10. Eiropas Attīstības fonda finanšu pārvaldību 2009. gadā,
   ņemot vērā finanšu informāciju par Eiropas Attīstības fondiem (COM(2010) 319),
   ņemot vērā Revīzijas palātas gada pārskatu par darbībām, ko finansē no astotā, devītā un desmitā Eiropas Attīstības fonda (EAF) 2009. finanšu gadā, ar Komisijas atbildēm (1),
   ņemot vērā deklarāciju par pārskatu ticamību, kā arī par pakārtoto darījumu likumību un pareizību (2), ko Revīzijas palāta iesniegusi saskaņā ar Līguma par Eiropas Savienības darbību (LESD) 287. pantu,
   ņemot vērā Revīzijas palātas Īpašo ziņojumu Nr. 10/2008 par Eiropas Kopienas sniegto atbalstu veselības aprūpes pakalpojumu attīstībai Subsahāras Āfrikā,
   ņemot vērā Revīzijas palātas Īpašo ziņojumu Nr. 18/2009 par EAF atbalsta efektivitāti reģionālās ekonomikas integrācijai Austrumāfrikā un Rietumāfrikā,
   ņemot vērā Padomes 2011. gada 15. februāra ieteikumu attiecībā uz Komisijas atbrīvošanu no atbildības par Eiropas Attīstības fonda darbību īstenošanu 2009. finanšu gadā (05469/2011– C7-0050/2011, 05472/2011– C7-0049/2011, 05473/2011– C7-0048/2011),
   ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstīm, no vienas puses, un Eiropas Kopienu un tās dalībvalstīm, no otras puses, kuru 2000. gada 23. jūnijā parakstīja Kotonū (3) un 2005. gada 25. jūnijā – Luksemburgā (4),
   ņemot vērā Padomes 2001. gada 27. novembra Lēmumu 2001/822/EK par aizjūras zemju un teritoriju asociāciju ar Eiropas Kopienu (Lēmums par aizjūras asociāciju) (5), kas grozīts ar Padomes Lēmumu 2007/249/EK (6),
   ņemot vērā 33. pantu Iekšējā nolīgumā, ko 1995. gada 20. decembrī noslēdza dalībvalstu valdību pārstāvji, tiekoties Padomē, par Kopienas atbalsta finansējumu un pārvaldību saskaņā ar Otro finanšu protokolu, kurš pievienots Ceturtajai ĀKK un EK konvencijai (7),
   ņemot vērā 32. pantu Iekšējā nolīgumā, ko 2000. gada 18. septembrī noslēdza dalībvalstu valdību pārstāvji, tiekoties Padomē, par Kopienas atbalsta finansējumu un pārvaldību saskaņā ar finanšu protokolu, kas pievienots Āfrikas, Karību jūras reģiona un Klusā okeāna valstu un Eiropas Kopienas un tās dalībvalstu partnerattiecību nolīgumam, kuru 2000. gada 23. jūnijā noslēdza Kotonū (Benina), un par tāda finanšu atbalsta piešķiršanu aizjūras zemēm un teritorijām, uz kurām attiecas EK līguma ceturtā daļa (8),
   ņemot vērā 2010. gada 5. maija rezolūciju (9), kas pievienota Parlamenta lēmumiem par Eiropas Savienības 2008. finanšu gada vispārējā budžeta izpildes apstiprināšanu, III iedaļa – Komisija un izpildaģentūras, un jo īpaši tās 268. līdz 274. punktu,
   ņemot vērā EK līguma 276. pantu un LESD 319. pantu,
   ņemot vērā 74. pantu 1998. gada 16. jūnija Finanšu regulā, kas attiecas uz sadarbību attīstības finansēšanas jomā atbilstīgi Ceturtajai ĀKK un EK konvencijai (10),
   ņemot vērā 119. pantu 2003. gada 27. marta Finanšu regulā, ko piemēro devītajam Eiropas Attīstības fondam (11),
   ņemot vērā 142. pantu Padomes 2008. gada 18. februāra Regulā (EK) Nr. 215/2008 par Finanšu regulu, ko piemēro 10. Eiropas Attīstības fondam (12),
   ņemot vērā Reglamenta 76. pantu un 77. panta trešo ievilkumu, kā arī VI pielikumu,
   ņemot vērā Budžeta kontroles komitejas ziņojumu un Attīstības komitejas atzinumu (A7-0140/2011),

               1.

               sniedz Komisijai apstiprinājumu par 8., 9. un 10. Eiropas Attīstības fonda 2009. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Padomei, Komisijai, Eiropas Savienības Tiesai, Revīzijas palātai un Eiropas Investīciju bankai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV C 303, 9.11.2010., 243. lpp.

      (2)  OV C 303, 9.11.2010., 253. lpp.

      (3)  OV L 317, 15.12.2000., 3. lpp.

      (4)  OV L 287, 28.10.2005., 4. lpp.

      (5)  OV L 314, 30.11.2001., 1. lpp. un OV L 324, 7.12.2001., 1. lpp.

      (6)  OV L 109, 26.4.2007., 33. lpp.

      (7)  OV L 156, 29.5.1998., 108. lpp.

      (8)  OV L 317, 15.12.2000., 355. lpp.

      (9)  OV L 252, 25.9.2010., 39. lpp.

      (10)  OV L 191, 7.7.1998., 53. lpp.

      (11)  OV L 83, 1.4.2003., 1. lpp.

      (12)  OV L 78, 19.3.2008., 1. lpp.
    ---documentbreak---

               27.9.2011

               LV

               Eiropas Savienības Oficiālais Vēstnesis

               L 250/113

         EIROPAS PARLAMENTA REZOLŪCIJA
   (2011. gada 10. maijs)
   ar konstatējumiem, kas ir neatņemama daļa no Parlamenta Lēmuma par 8., 9. un 10. Eiropas Attīstības fonda 2009. finanšu gada budžeta izpildes apstiprināšanu
   EIROPAS PARLAMENTS,
   ņemot vērā Komisijas ziņojumu par paveikto darbu attiecībā uz 2008. finanšu gada budžeta izpildes apstiprinājumu (COM(2010) 650) un Komisijas dienestu darba dokumentus (SEC(2010) 1437 un SEC(2010) 1438), kas pievienoti šim ziņojumam,
   ņemot vērā 8., 9. un 10. Eiropas Attīstības fonda finanšu pārskatus un ieņēmumu un izdevumu pārskatus par 2009. finanšu gadu (COM(2010) 402 – C7-0220/2010),
   ņemot vērā Komisijas 2010. gada 29. aprīļa gada pārskatu par 8., 9. un 10. Eiropas Attīstības fonda finanšu pārvaldību 2009. gadā,
   ņemot vērā finanšu informāciju par Eiropas Attīstības fondiem (COM(2010) 319),
   ņemot vērā Revīzijas palātas gada pārskatu par darbībām, ko finansē no astotā, devītā un desmitā Eiropas Attīstības fonda (EAF) 2009. finanšu gadā, ar Komisijas atbildēm (1),
   ņemot vērā deklarāciju par pārskatu ticamību, kā arī par pakārtoto darījumu likumību un pareizību (2), ko Revīzijas palāta iesniegusi saskaņā ar Līguma par Eiropas Savienības darbību (LESD) 287. pantu,
   ņemot vērā Revīzijas palātas Īpašo ziņojumu Nr. 10/2008 par Eiropas Kopienas sniegto atbalstu veselības aprūpes pakalpojumu attīstībai Subsahāras Āfrikā,
   ņemot vērā Revīzijas palātas Īpašo ziņojumu Nr. 18/2009 par EAF atbalsta efektivitāti reģionālās ekonomikas integrācijai Austrumāfrikā un Rietumāfrikā,
   ņemot vērā Eiropas Investīciju bankas 2009. gada pārskatu par ieguldījumu mehānismu,
   ņemot vērā Padomes 2011. gada 15. februāra ieteikumu attiecībā uz Komisijas atbrīvošanu no atbildības par Eiropas Attīstības fonda darbību īstenošanu 2009. finanšu gadā (05469/2011– C7-0050/2011, 05472/2011– C7-0049/2011, 05473/2011– C7-0048/2011),
   ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstīm, no vienas puses, un Eiropas Kopienu un tās dalībvalstīm, no otras puses, kuru 2000. gada 23. jūnijā parakstīja Kotonū (3) un 2005. gada 25. jūnijā – Luksemburgā (4),
   ņemot vērā Padomes 2001. gada 27. novembra Lēmumu 2001/822/EK par aizjūras zemju un teritoriju asociāciju ar Eiropas Kopienu (Lēmums par aizjūras asociāciju) (5), kas grozīts ar Padomes Lēmumu 2007/249/EK (6),
   ņemot vērā 33. pantu Iekšējā nolīgumā, ko 1995. gada 20. decembrī noslēdza dalībvalstu valdību pārstāvji, tiekoties Padomē, par Kopienas atbalsta finansējumu un pārvaldību saskaņā ar Otro finanšu protokolu, kurš pievienots Ceturtajai ĀKK un EK konvencijai (7),
   ņemot vērā 32. pantu Iekšējā nolīgumā, ko 2000. gada 18. septembrī noslēdza dalībvalstu valdību pārstāvji, tiekoties Padomē, par Kopienas atbalsta finansējumu un pārvaldību saskaņā ar finanšu protokolu, kas pievienots Āfrikas, Karību jūras reģiona un Klusā okeāna valstu un Eiropas Kopienas un tās dalībvalstu partnerattiecību nolīgumam, kuru 2000. gada 23. jūnijā noslēdza Kotonū (Benina), un par tāda finanšu atbalsta piešķiršanu aizjūras zemēm un teritorijām, uz kurām attiecas EK līguma ceturtā daļa (8),
   ņemot vērā 2010. gada 5. maija rezolūciju (9), kas pievienota Parlamenta lēmumiem par Eiropas Savienības 2008. finanšu gada vispārējā budžeta izpildes apstiprināšanu, III iedaļa – Komisija un izpildaģentūras, un jo īpaši tās 268. līdz 274. punktu,
   ņemot vērā EK līguma 276. pantu un LESD 319. pantu,
   ņemot vērā 74. pantu 1998. gada 16. jūnija Finanšu regulā, kas attiecas uz sadarbību attīstības finansēšanas jomā atbilstīgi Ceturtajai ĀKK un EK konvencijai (10),
   ņemot vērā 119. pantu 2003. gada 27. marta Finanšu regulā, ko piemēro devītajam Eiropas Attīstības fondam (11),
   ņemot vērā 142. pantu Padomes 2008. gada 18. februāra Regulā (EK) Nr. 215/2008 par Finanšu regulu, ko piemēro 10. Eiropas Attīstības fondam (12),
   ņemot vērā Komisijas un Eiropas Investīciju bankas (EIB) 2011. gada 25. janvārī sniegtās atbildes uz Budžeta kontroles komitejas jautājumiem,
   ņemot vērā Reglamenta 76. pantu un 77. panta trešo ievilkumu, kā arī VI pielikumu,
   ņemot vērā Budžeta kontroles komitejas ziņojumu un Attīstības komitejas atzinumu (A7-0140/2011),

               A.

               tā kā Eiropas Attīstības fonds (EAF) ir Eiropas Savienības nozīmīgākais finanšu instruments sadarbībai ar Āfrikas, Karību jūras reģiona un Klusā okeāna valstīm attīstības jomā;

               B.

               tā kā, neraugoties uz atkārtotiem Parlamenta aicinājumiem iekļaut EAF Eiropas Savienības vispārējā budžetā, tas vēl joprojām nav izdarīts un šim fondam piemēro nevis vispārējo Finanšu regulu, bet īpašus finanšu noteikumus;

               C.

               tā kā ar EAF starpniecību piešķirtās palīdzības kopējā summa nākamajos gados krietni palielināsies, jo no desmitā EAF piešķiramās ES palīdzības apjoms laikposmā no 2008. līdz 2013. gadam ir noteikts EUR 22 682 000 000 apmērā, kas ir par 64 % vairāk salīdzinājumā ar līdzekļiem, kas piešķirti ar devītā EAF starpniecību; tā kā ir jāapzinās aizvien nopietnāka absorbcijas spējas problēma un tas nav iespējams bez pilnas informācijas par attiecīgiem izdevumiem;

               D.

               tā kā Savienības augstā pārstāve ārlietās un drošības politikas jautājumos 2011. gada 2. februārī Eiropas Parlamentam paziņoja, ka Savienības kaimiņattiecību politika ir cietusi neveiksmi; tā kā nesenie notikumi Ziemeļāfrikā liecina, ka straujai demogrāfiskajai izaugsmei saimnieciskas stagnācijas apstākļos var būt bīstamas sekas; tā kā minētie notikumi uzskatāmi pierāda, ka šādai demogrāfiskajai izaugsmei vajadzīga plaukstoša ekonomika un ka politikas instrumenti var būt noderīgi tikai tad, ja tie konkrētajā teritorijā ir iedarbīgi un rada pozitīvas pārmaiņas,

               1.

               atgādina, ka EAF (EUR 22 682 000 000, kas pašreiz atvēlēti desmitajam EAF 2008.–2013. gadā) nav iekļauts Eiropas Savienības budžetā, lai gan tas ir galvenais ES attīstības palīdzības instruments Āfrikas, Karību jūras reģiona un Klusā okeāna (ĀKK) valstu, kā arī aizjūras zemju un teritoriju (AZT) iedzīvotājiem; norāda, ka EAF ietver vairākus instrumentus – Komisijas pārvaldītās dotācijas, riska kapitālu un aizdevumus privātajam sektoram, kurus pārvalda EIB, izmantojot ieguldījumu mehānismu un FLEX mehānismu, lai mazinātu nestabilo eksporta ieņēmumu negatīvās sekas;

      EAF iekļaušana budžetā

               2.

               atkārtoti atbalsta EAF iekļaušanu budžetā, kas uzlabos piešķirtā finansējuma demokrātisko kontroli, pārskatatbildību un pārredzamību un nodrošinās lielāku saskanību ES politikā attiecībā uz ĀKK valstīm;

               3.

               vēlreiz atgādina Komisijas paziņojumu, ka tā vēlas ierosināt EAF iekļaušanu ES budžetā nākamās finanšu shēmas apspriešanas laikā un ka par šo iniciatīvu tā sīki informēs Parlamenta Budžeta kontroles komiteju; tomēr uzstāj, ka attīstībai paredzēto līdzekļu kopējais apjoms pēc EAF iekļaušanas Savienības budžetā nedrīkst būt mazāks par to, ko nodrošina ar abiem pašreiz izmantojamajiem finansēšanas instrumentiem;

               4.

               mudina Padomi un dalībvalstis pozitīvi uzņemt Komisijas ierosinājumu un vienoties par pilnīgu EAF iekļaušanu – kā daļu no nākamās finanšu shēmas – Savienības budžetā, sākot no 2014. gada; uzskata, ka tas ir sen novēlots pasākums un ka EAF visdrīzākajā laikā ir jāiekļauj budžetā;

      Attīstības prioritātes

               5.

               atgādina Komisijas apņemšanos (13) nodrošināt, lai 20 % palīdzības, ko tā piešķir, izmantojot finanšu instrumentu sadarbībai attīstības jomā (DCI), tiktu novirzīti pamatizglītībai, vidējai izglītībai un veselības aprūpes pamatpakalpojumiem; aicina ziņot par to, kā EAF ievēro minēto kritēriju; aicina Komisiju par prioritāti noteikt atbalsta sniegšanu, lai pilnveidotu veselības aprūpes sistēmas, īpašu uzmanību pievēršot visnabadzīgākajiem iedzīvotājiem, uzlabotu mācību kvalitāti un palīdzētu izstrādāt politisko iniciatīvu pamatnostādnes, kas būtu labvēlīgas trūcīgiem iedzīvotājiem un atbilstu abu dzimumu vajadzībām; aicina Komisiju pilnībā ņemt vērā ieteikumus, kas formulēti Revīzijas palātas Īpašajā ziņojumā Nr. 10/2008 un Nr. 12/2010; aicina Komisiju nākotnē palielināt šo rādītāju līdz 25 %; mudina Komisiju lielāku uzmanību pievērst māšu veselībai un uzsver izglītības nozīmi un to, cik svarīgi būt informētiem par dzimumveselību un reproduktīvo veselību, kas ir sieviešu veselības aprūpes neatņemama daļa, jo šajā jomā ar Tūkstošgades attīstības mērķu sasniegšanu sokas vissliktāk;

               6.

               atzinīgi vērtē to, ka 2009. gadā ir sasniegts nepieredzēti augsts saistību līmenis; ir gandarīts arī par vairākiem citiem uzlabojumiem Komisijas veiktajā EAF pārvaldībā, tostarp par to, ka ir pilnveidota grāmatvedības vide (jauna uzkrājumu grāmatvedības sistēma), labāk izstrādāti norādījumi par budžeta atbalstu nestabilām valstīm un efektīvāk, iedarbīgāk un stingrāk uzraudzītas ārējās revīzijas; tomēr atzīst, ka nestabilām valstīm pirmām kārtām ir vajadzīga labāk izstrādāta stratēģija un ka lielāka uzmanība ir jāpievērš šo valstu konkrētām ekonomikas nozarēm;

               7.

               atkārtoti uzsver, ka desmitā EAF pārziņā jābūt ierobežotam jomu skaitam, vienlaikus iesaistot nevalstiskās organizācijas (NVO), kas efektīvi darbojas vietējā līmenī un kam pienācīgi veikta revīzija, lai novērstu mērķu izkliedēšanas nelabvēlīgo ietekmi; aicina Komisiju izmantot vietējās un Eiropas mēroga NVO, ņemot vērā to nopelnus, jo īpaši tad, ja NVO starptautiskas organizācijas (vairāku līdzekļu devēju ieguldījumu fondi) spēj efektīvāk un izmaksu ziņā lietderīgāk vadīt projektus un programmas, nekā to dara Komisija, un ja to darbības rezultātā tiek izstrādāti projekti, kas saglabā ilgtspēju, beidzoties to finansiālajam atbalstam; mudina Komisiju sniegt Parlamentam skaidru informāciju par NVO pašu līdzekļu struktūru, kurus izmanto konkrētiem projektiem, ko daļēji finansē ar EAF starpniecību un daļēji ar NVO pašu līdzekļiem;

               8.

               uzsver, ka attīstības palīdzības mehānismiem jābūt vērstiem arī uz labklājības radīšanu un atbalstu mazajiem un vidējiem uzņēmumiem, jo labklājības radīšana joprojām ir viens no svarīgākajiem nabadzības mazināšanas instrumentiem; atgādina, ka nelikumīgu kapitāla plūsmu dēļ jaunattīstības valstis katru gadu zaudē aptuveni EUR 800 000 000 000 un šiem līdzekļiem varētu būt izšķirīga nozīme nabadzības mazināšanā un Tūkstošgades attīstības mērķu sasniegšanā;

      EAF finanšu pārvaldība

               9.

               norāda – Revīzijas palāta uzskata, ka Komisijas pārskatā par 8., 9. un 10. EAF finanšu pārvaldību 2009. gadā “ir precīzi aprakstīta Komisijas finanšu gada darbības mērķu sasniegšana (īpaši attiecībā uz finanšu izpildi un kontroles darbībām)”, neraugoties uz ekonomikas krīzes negatīvajām sekām, kas skārusi daudzas jaunattīstības valstis;

               10.

               tomēr uzsver, ka papildu pasākumi, ko Komisija veikusi, ņemot vērā Revīzijas palātas apsvērumus, daudzos gadījumos bijuši nepietiekami (piemēram, jāsniedz lielāks atbalsts īstenotājorganizāciju vadībai, jāuzlabo ex ante pārbaudes, lielāku uzmanību pievēršot riska pamatfaktoriem, un jāizveido “CRIS Audit funkcijas”, lai būtu iespējams lietderīgāk un efektīvāk pārraudzīt revīzijas gaitu); uzsver, ka Komisijas rīcība, reaģējot uz Revīzijas palātas ieteikumiem, ir nozīmīgs budžeta izpildes apstiprinātājiestādes atbildības elements; tādēļ aicina Komisiju ziņot Parlamenta atbildīgajām komitejām par tās veiktajiem vai plānotajiem pasākumiem, kā novērst Revīzijas palātas minētās nepilnības;

               11.

               pauž bažas par atsevišķiem Revīzijas palātas konstatētajiem trūkumiem, it īpaši attiecībā uz publiskā iepirkuma procedūrām (14), ex ante pārbaudēm pārstāvniecībās (15) un partnervalstu iekšējās kontroles sistēmām (16), un mudina Komisiju enerģiski īstenot un paplašināt apmācības programmas, kas paredzētas pārstāvniecībās un valstu kredītrīkotāju birojos strādājošajiem;

               12.

               norāda, ka Revīzijas palātas ticamības deklarācija neattiecas uz devītā un desmitā EAF līdzekļiem, kurus pārvalda un par kuriem atbild EIB (17); uzskata, ka politiski un pārskatatbildības dēļ nebūtu vēlams neiekļaut šo ieguldījumu mehānismu Revīzijas palātas ticamības deklarācijā vai neattiecināt uz to Parlamenta budžeta izpildes apstiprināšanas procedūru, un piekrīt Revīzijas palātai, ka minētie noteikumi ierobežo Parlamenta budžeta izpildes apstiprināšanas pilnvaras, jo īpaši ņemot vērā to, ka EAF resursus veido publiskie līdzekļi, kurus nodrošina ES nodokļu maksātāji, nevis finanšu tirgū gūtie līdzekļi;

               13.

               atzinīgi vērtē Revīzijas palātas atzinumu, ka astotā, devītā un desmitā EAF galīgie gada pārskati visos būtiskajos aspektos pareizi atspoguļo EAF finanšu stāvokli 2009. gada 31. decembrī; tomēr – Revīzijas palāta vērš uzmanību uz to, ka ir par zemu novērtēta to garantiju summa, kuras saņemtas saistībā ar priekšfinansējumu, un ka finanšu pārskatu piezīmēs norādītā summa saistībā ar ieturējuma naudas garantijām ir novērtēta par augstu; aicina Komisiju nekavējoties novērst šos trūkumus;

               14.

               norāda, ka 2009. gada beigās finanšu pārskatos ir minēta to garantiju “tekošā” summa EUR 413 600 000 apmērā, kuras saņemtas saistībā ar priekšfinansējumu, un tā ir noteikta par EUR 82 300 000 jeb 19,9 % mazāka; norāda arī uz to, ka ieturējuma naudas garantijas attiecībā uz finanšu pārskatiem ir EUR 186 200 000 un šī summa ir noteikta par EUR 58 400 000 jeb 31,4 % lielāka; aicina Komisiju katrā atsevišķā gadījumā paskaidrot šāda samazinājuma un palielinājuma iemeslus;

      EAF grāmatvedības sistēma

               15.

               atzinīgi vērtē jaunās uzkrājumu grāmatvedības sistēmas (ABAC–EDF) ieviešanu 2009. gada februārī un uzsver to, ka EAF 2009. gada pārskati pirmo reizi sagatavoti, izmantojot ABAC-EDF sistēmu; norāda, ka jaunā grāmatvedības sistēma ļauj samazināt manuāli veicamo korekciju skaitu un pilnveidot grāmatvedības vidi;

               16.

               norāda, ka EuropeAid veikto ex post pārbaužu laikā bieži tika konstatētas reģistrēšanas kļūdas (līguma veids, līguma sākuma un beigu datums); vienlaikus atgādina, ka EuropeAid centrālie dienesti 2009. gada beigās izveidoja arī departamentu, lai pārraudzītu CRIS reģistrētās informācijas kvalitāti, kam vēl vairāk jāuzlabo to datu ticamība, kurus izmanto, gatavojot gada pārskatus; vēlas saņemt informāciju par šajā jomā paveikto;

      Darījumu pareizība

               17.

               atzinīgi vērtē to, ka Revīzijas palāta uzskata – astotā, devītā un desmitā EAF pārskatos atspoguļotie ieņēmumi, saistības un maksājumi 2009. gada 31. decembrī slēgtajā finanšu gadā visos būtiskajos aspektos ir likumīgi un pareizi (ticamības deklarācijas VIII punkts); tomēr pauž nožēlu, ka Revīzijas palāta vērš īpašu uzmanību uz biežajām skaitļos neizsakāmajām kļūdām, kas atklājās saistībās un maksājumos, bet nav iekļautas kopējā kļūdu novērtējumā; atgādina – pat tad, ja EuropeAid pārraudzības un kontroles sistēmas gadu gaitā ir tikušas ievērojami uzlabotas, EuropeAid pārraudzības un kontroles sistēmas kopumā, pēc Revīzijas palātas atzinuma, ir tikai daļēji efektīvas; tādēļ sagaida no Komisijas pastāvīgu pārraudzību un pieprasa ziņojumu par pasākumiem, kas veikti, lai atrisinātu iepriekš minētās problēmas;

               18.

               norāda, ka atklātās kļūdas skar atbilstību iepirkuma noteikumiem, tiesību aktos noteiktos līgumu parakstīšanas termiņus un noteikumus par obligātajām garantijām; norāda – attiecībā uz budžeta atbalsta saistībām Revīzijas palāta konstatēja, ka, ņemot vērā Komisijas dinamisko pieeju Kotonū nolīguma interpretācijai (18), EuropeAid ir rīkojies atbilstoši minētā nolīguma prasībām; pieņem zināšanai Komisijas apgalvojumu, ka neviens maksājums nav veikts bez finanšu garantijām;

               19.

               norāda, ka projektu maksājumos atklāto un skaitļos izsakāmo kļūdu galvenie veidi ir šādi: a) precizitātes kļūdas – aprēķina kļūdas; b) reālas pastāvēšanas kļūdas – nav faktūrrēķinu vai citu apliecinošu dokumentu par sniegtajiem pakalpojumiem vai piegādātajām precēm; c) attiecināmības kļūdas – izdevumi bijuši ārpus īstenošanas perioda vai saistīti ar darījumiem, kas nav paredzēti līgumā, nepamatots PVN maksājums vai obligāto sankciju nepiemērošana; norāda, ka skaitļos neizsakāmās kļūdas galvenokārt attiecās uz neatbilstību spēkā esošajiem noteikumiem par banku garantijām un nepareizi aprēķinātiem avansa maksājumiem, kuri līgumslēdzējiem ir jāatmaksā; tomēr norāda uz Komisijas piezīmi, kurā uzsvērts, ka visas kļūdas, aprēķinot avansa maksājumus, kuri ir jāatmaksā, tikušas izlabotas pirms līguma izbeigšanās; neraugoties uz to, aicina Komisiju uzlabot ex ante pārbaudes, lai novērstu šādas kļūdas un iespējamos zaudējumus saistībā ar bankas garantiju noteikumu neievērošanu;

      Īstenotājorganizāciju uzraudzība

               20.

               atzinīgi vērtē EuropeAid un pārstāvniecību centienus novērst dažādas nepilnības, kas joprojām pastāv saistībā ar finansēšanas procedūrām, kā arī īstenotājorganizāciju, pārraudzītāju un valsts kredītrīkotāju kontroli; aicina EuropeAid nākotnē pielikt lielākas pūles šajās jomās; atgādina arī par Revīzijas palātas ieteikumiem, ka EuropeAid arī turpmāk jācenšas panākt, lai pārstāvniecības izsmeļoši un laikus reģistrētu datus CRIS Audit sistēmā (19);

               21.

               pauž dziļas bažas par Revīzijas palātas konstatējumu, ka pārstāvniecību īstenotā pārvaldība un pārraudzība ir tikai daļēji efektīva; pauž nožēlu, ka lielākajai daļai valsts kredītrīkotāju saņēmējvalstīs trūkst veiktspējas – kālab pārbaudes bijušas slikti dokumentētas un neefektīvas –, kā arī par īstenotājorganizāciju un pārraudzītāju ieviesto finansēšanas procedūru un pārbaužu nepilnībām; piekrīt Revīzijas palātas viedoklim, ka pārstāvniecību resursi ir ierobežoti, kas bieži vien tām neļauj īstenot atsevišķus pasākumus; aicina Komisiju nekavējoties novērst šo problēmu;

      Revīzijas Palātas Īpašais ziņojums Nr. 18/2009

               22.

               atzinīgi vērtē Revīzijas palātas Īpašo ziņojumu Nr. 18/2009 par EAF atbalsta efektivitāti reģionālās ekonomikas integrācijai Austrumāfrikā un Rietumāfrikā un tās veikto rūpīgo analīzi, paužot nožēlu par tajā konstatēto neapmierinošo stāvokli; tomēr izsaka bažas par komplementaritātes trūkumu starp Komisijas reģionālo stratēģiju un dalībvalstu sadarbības stratēģiju un uzsver, ka reģionālās stratēģijas un dalībvalstu sadarbības stratēģijas saskaņošanai ir būtiska nozīme, lai sniegtais atbalsts būtu efektīvāks;

               23.

               pauž dziļas bažas par reģionālo organizāciju nepietiekamo absorbcijas spēju; mudina Komisiju reģionālo stratēģiju termiņa vidusposma pārskatā, ko paredzēts veikt 2011. gada pirmajā pusgadā, ņemt vērā situāciju reģionālās sadarbības jomā un īpašu uzmanību pievērst atvēlēto summu iespējamai pārskatīšanai;

               24.

               tomēr uzskata par nepieņemamu, ka Revīzijas palātai nebija iespējams izvērtēt vairākus finansētos projektus, jo tā nav saņēmusi pienācīgus ziņojumus;

               25.

               uzskata, ka katrā reģionālajā organizācijā vajadzētu īpaši norīkot pārstāvniecības vadītāju, kas pārstāvētu Savienību, un Savienības pārstāvniecības jāpilnvaro apspriest iespēju pievienoties dažādām reģionālajām grupām;

               26.

               uzsver, ka Revīzijas palātas Īpašajā ziņojumā Nr. 18/2009 EAF atbalsts reģionālās ekonomikas integrācijai Austrumāfrikā un Rietumāfrikā, kam ir atvēlēta ievērojama daļa, proti, vairāk nekā 50 %, no EAF līdzekļiem, ir novērtēts tikai kā daļēji efektīvs; prasa Komisijai pirms 2010. gada budžeta izpildes apstiprinājuma procedūras ziņot Parlamentam par veiktajiem pasākumiem saistībā ar Parlamenta prasībām, kas iekļautas 2010. gada 5. maija rezolūcijā (20), kura pievienota lēmumam par septītā, astotā, devītā un desmitā Eiropas Attīstības fonda budžeta izpildes apstiprināšanu; turklāt atzinīgi novērtētu pilnu pārskatu ar norādēm uz to, kuri no minētajiem pasākumiem ir efektīvi īstenoti attiecīgajos reģionos;

               27.

               atzīst, ka reģionālās ekonomikas integrācija var radīt izaugsmi un nodarbinātību jaunattīstības valstīs un tādējādi veicināt nabadzības samazināšanos; tādēļ atzinīgi vērtē to, ka šai jomai atvēlētais Eiropas Attīstības fonda (EAF) finansējums konkrētajā pārskata periodā ir palielināts vairāk nekā divas reizes;

               28.

               pauž nožēlu, ka EAF atbalsts reģionālajai integrācijai tomēr nav bijis pilnībā efektīvs, galvenokārt šādu iemeslu dēļ – Āfrikas valstu varas iestādēm trūkst administratīvās spējas, vairāku Āfrikas reģionālo ekonomikas organizāciju sastāvā ir vieni un tie paši dalībnieki, un tādēļ tiek darīts divkāršs darbs un nevajadzīgi tērēti līdzekļi, kā arī Komisijas pārstāvniecības nenodrošina pietiekamu atbalstu un koordināciju, jo tām trūkst resursu;

               29.

               attiecīgi aicina Komisiju enerģiskāk sekmēt Austrumāfrikas un Rietumāfrikas reģionālo ekonomikas organizāciju un to struktūru administratīvās spējas veidošanu, cita starpā arī sniedzot atbalstu valstu parlamentiem un vietējai pilsoniskajai sabiedrībai, un veicināt reģionālo bloku konverģenci, kas ar laiku ļautu izskaust vienlaicīgu dalību vairākās reģionālajās organizācijas, tomēr pienācīgi ievērojot ar šo procesu saistītās partnervalstu intereses;

               30.

               aicina Komisiju un Eiropas Ārējās darbības dienestu atvēlēt vairāk līdzekļu tam, lai Savienības pārstāvniecības varētu efektīvāk vadīt reģionālās integrācijas procesus, un nodrošināt, ka reģionālās un valstu programmas ir labāk koordinētas un saskaņotas;

               31.

               uzstāj, ka Savienībai nevajadzētu steidzināt Āfrikas valstis ātrāk parakstīt ekonomisko partnerattiecību nolīgumus (EPN) vai likt tām parakstīt EPN ar plašāku darbības jomu, nekā šīs valstis to vēlētos, un ka Savienībai nevajadzētu graut pastāvošās reģionālās grupas, ar atsevišķām valstīm vienojoties par EPN;

               32.

               uzstāj, ka, piešķirot finansējumu mazākām valstīm, it sevišķi vismazāk attīstītajām valstīm, ir jāpievērš lielāka uzmanība ilgtspējīgai ekonomikas attīstībai, piemēram, izmantojot labklājības radīšanas mehānismus, lai samazinātu atkarību no reģionālajām ekonomikas “lielvalstīm”, piemēram, no Nigērijas Rietumāfrikā; aicina Komisiju arī turpmāk finansēt reģionālās programmas jeb tā dēvētās ĀKK iekšējās programmas, kurās piedalās vairākas vai visas attiecīgā reģiona valstis;

      Uzkrāto procentu izlietojums

               33.

               nepiekrīt tam, ka EAF kontos uzkrātos procentus (ieskaitot 2001.–2007. gadam atvēlēto līdzekļu pārvedumus) aptuveni EUR 34 000 000 apmērā izmanto personāla izmaksu segšanai, bet uzskata, ka tos vajadzētu izmantot tikai projektu un programmu izdevumiem; prasa Komisijai paskaidrot tās iepriekš īstenoto politiku un vajadzības gadījumā iesniegt priekšlikumus nekavējoties grozīt spēkā esošo regulējumu saskaņā ar šo principu;

      Budžeta atbalsts

               34.

               atgādina, ka Parlamentam, vērtējot budžeta atbalstu, vajadzētu pievērst uzmanību ne tikai riska faktoriem, bet arī ieguvumiem, kā arī alternatīvo atbalsta sniegšanas veidu riska faktoriem, un priekšrocībām; pieprasa Komisijai informāciju par to, kādos gadījumos nospraustie ES budžeta atbalsta mērķi ir sasniegti un saņēmējvalstīm, kurās radušās raksturīgas problēmas;

               35.

               apzinās, ka budžeta atbalsts ir pretrunīgi vērtējams attīstības instruments, kam piemīt tādas priekšrocības kā zemas darījumu izmaksas, lielāka iesaistīšanās un aktīvāks dialogs starp partneriem un līdzekļu devējiem, tajā pašā laikā pastāv līdzekļu piesavināšanās un nevēlamas izmantošanas risks, ja saņēmējvalstis nepietiekami pārredzami, atbildīgi un efektīvi pārvalda publiskās finanses; uzsver, ka budžeta atbalsts nav labākais risinājums visos gadījumos un to nevajadzētu uzskatīt par vienīgo iespēju;

               36.

               atgādina, ka saskaņā ar Eiropas Parlamenta un Padomes Regulas (EK) Nr. 1905/2006 (21) 25. panta 1. punkta b) apakšpunktu budžeta palīdzību var piešķirt tad, ja partnervalsts publisko izdevumu pārvaldība ir pietiekami pārskatāma, droša un efektīva; šajā sakarībā pauž bažas par nelietderīgu un neefektīvu publisko izdevumu risku, ko var radīt atbilstības kritēriju “dinamiskā interpretācija” no Komisijas puses; aicina Komisiju arī turpmāk censties pienācīgi pamatot savus lēmumus par atbilstību budžeta atbalsta piešķiršanas kritērijiem un nodrošināt, lai visi finansēšanas nolīgumi veidotu pilnīgu un skaidru atskaites sistēmu, kas ļauj novērtēt maksāšanas nosacījumu ievērošanu;

               37.

               pauž nožēlu par biežajām kļūdām budžeta atbalsta maksājumos (35 %); atkārtoti aicina noteikt pārredzamākus un objektīvākus budžeta atbalsta saņemšanas kritērijus un atbalsta Revīzijas palātas ieteikumu Komisijai, ka tai jānodrošina, lai “būtu skaidri formulēti rādītāji, mērķi, aprēķina metodes un avoti, kas ļauj pārliecināties par atbilsmi šiem nosacījumiem” (22); aicina Komisiju pastiprināt revīzijas un uzlabot pārraudzības un kontroles sistēmas, kā arī saskaņā ar Regulas (EK) Nr. 1905/2006 25. panta 1. punkta b) apakšpunkta noteikumiem veikt uzraudzību un ziņot par to, cik lielā mērā šie kritēriji tiek ievēroti;

               38.

               atzinīgi vērtē Zaļās grāmatas publicēšanu par trešām valstīm sniegtā ES budžeta atbalsta nākotni (COM(2010) 0586), bet pauž nožēlu par to, ka, neraugoties uz Parlamenta iepriekšējiem aicinājumiem, Komisija nav sagatavojusi gada pārskatu par budžeta atbalsta izmantošanu, kurā būtu iekļauta noderīga, plaša, ticama, analītiska un vērtējoša informācija par plānoto un izmaksāto budžeta atbalstu, līdzekļu devēju nospraustajos mērķos un valstu stratēģijā paredzēto rezultātu sasniegšanu, papildu nosacījumu pastāvēšanu un to kvalitāti, dialoga efektivitāti, stāvokli līdzekļu devēju rīcības saskaņošanas jomā, papildus palielināto veiktspēju un šādas veiktspējas palielināšanas sekām, uzlabojumiem valstu sistēmās, atbildīgajām iestādēm, publisko finanšu pārvaldības iestādēm, uzraudzības un vērtēšanas iestādēm, nepareizi aprēķinātām izdevumu summām un šo pārkāpumu apmēriem, kā arī par pārbaudēs un revīzijās atklāto sistēmisko un nesistēmisko pārkāpumu analīzi un veiktiem koriģējošiem pasākumiem;

               39.

               atgādina, ka Parlamenta pienākums attiecībā uz budžeta atbalstu ir prasīt atbildību no Komisijas par izdevumu lietderību un ka budžeta atbalsts ir palīdzības instruments, kuram vajadzīga parlamentārās uzraudzības paradigmas maiņa, ieguldījumu kontroli aizstājot ar sasniegto rezultātu un faktiski padarītā pārbaudi, tādējādi nodrošinot, ka atbalstam piešķirtās apropriācijas sniedz labumu saņēmējvalsts iedzīvotājiem;

               40.

               uzskata, ka budžeta atbalsta vadlīniju pārskatīšanas gaitā Komisijai īpaša uzmanība jāpievērš pārraudzības un kontroles sistēmām; sagaida, ka Komisija uzlabos pārraudzību un gada ziņojumu sagatavošanu par atbilstības kritēriju ievērošanu; atgādina, ka uz veiktspējas uzlabošanas projektiem, kuros izmanto budžeta atbalstu, attiecina to pašu pārraudzības un kontroles sistēmu, ko piemēro visiem pārējiem revidējamiem projektiem;

               41.

               atgādina, ka salīdzinājumā ar astoto un devīto EAF desmitajā EAF ievērojami palielinājies to lēmumu īpatsvars, kuri skar kumulatīvo finansējumu, kas izskaidrojams ar budžeta atbalstu un strukturālo pielāgošanu; pauž bažas par šīm izmaiņām;

               42.

               atgādina Revīzijas palātas konstatējumus 2009. finanšu gada pārskatā par EAF, kuros teikts, ka budžeta atbalsta maksājumos ļoti bieži sastopamas skaitļos neizsakāmas kļūdas un ka “galvenais izskaidrojums ir tāds, ka pārstāvniecību sagatavotajos publisko finanšu pārvaldības novērtējuma ziņojumos nebija izskaidroti ne kritēriji, kuri jāpiemēro, novērtējot padarīto […] vai sasniegto, ne iemesli, kāpēc reformu programmu nevarēs īstenot saskaņā ar saņēmējvalsts plānu” (23); mudina Komisiju vēl rūpīgāk novērtēt budžeta atbalstu un turpmāk padarīt līdzekļu izmaksāšanas kārtību stingrāku;

               43.

               aicina Komisiju nodrošināt, lai īpašajos nosacījumos, kas saistīti ar maksājuma mainīgās daļas izmaksu atkarībā no rezultātiem, būtu skaidri formulēti rādītāji, mērķi, aprēķina metodes un avoti, kas ļauj pārliecināties par atbilsmi šiem nosacījumiem, un lai pārstāvniecību pārskati sniegtu strukturētus un dokumentētus pierādījumus tam, kā ir uzlabojusies publisko finanšu pārvaldība, nosakot skaidrus kritērijus, kas jāpiemēro uzlabojumu novērtēšanai, kritērijus, lai novērtētu, vai ir panākta virzība uz priekšu un kādu iemeslu dēļ reformu programmu nevarēja īstenot saskaņā ar plānu;

               44.

               aicina Komisiju veikt visus vajadzīgos pasākumus, lai apkarotu korupciju saņēmējvalstīs, uzturot ciešu dialogu ar partnervalstu valdībām par korupcijas jautājumiem un izmantojot proaktīvu pieeju, lai ieviestu vajadzīgās sistēmas un nepieciešamības gadījumā paredzētu sankcijas; uzskata, ka vajadzētu pārskatīt līdzekļu piešķiršanu, ja neizdosies panākt šādu sadarbību un ja nevarēs saņemt garantijas, ka korupcijas apkarošanas sistēmu darbība pamatā ir efektīva;

               45.

               atkārtoti pauž uzskatu, ka nepieciešams iesaistīt partnervalstu parlamentus, pilsonisko sabiedrību un pašvaldības, lai nodrošinātu patiesu ieinteresētību šajā procesā, un atkārtoti aicina Komisiju netaupīt pūles, lai uzlabotu minēto struktūru dialogu visos plānošanas posmos;

               46.

               mudina Komisiju palīdzēt partnervalstīm attīstīt parlamentāro kontroli un revīzijas iespējas, kā arī iesaistīt valstu parlamentus un partnerus no vietējās pilsoniskās sabiedrības šo valstu attīstības stratēģijas izstrādē;

               47.

               aicina attiecīgās Parlamenta komitejas izveidot tiešus kontaktus ar tādām pašām komitejām ĀKK saņēmējvalstu parlamentos, lai veicinātu un atbalstītu to nozīmi, nodrošinot atbalsta efektivitāti ar parlamentārās uzraudzības palīdzību;

               48.

               mudina Komisiju nodrošināt to darbību lielāku atpazīstamību, ko Savienība finansē aizjūras teritorijās;

      Saņēmējvalstu paziņojums par informācijas sniegšanu

               49.

               vēlreiz atgādina savu nostāju, ka, sniedzot attīstības palīdzību kopumā un jo īpaši budžeta atbalstu, būtu jāparedz ex ante paziņojums par informācijas sniegšanu, kuru sagatavo saņēmējvalsts valdība un paraksta tās finanšu ministrs un kurš attiecas uz problēmām, kas skar saņēmējvalsts pārvaldības un atbildības struktūru;

      Cilvēkresursi

               50.

               ir ārkārtīgi nobažījies par to, ka brīvas darba vietas trešo valstu pārstāvniecībās tiek uzskatītas par būtisku risku (24) un ka ierobežotie līdzekļi, darbinieku trūkums un liela darbinieku mainība ievērojami traucē Komisijai efektīvi izlietot EAF līdzekļus, it īpaši saistībā ar projektu pārvaldību, apmācību, uzraudzību un uzticami un laikus veiktām revīzijām; tādēļ sagaida, ka Eiropas Ārējās darbības dienests uzskatīs par prioritāti visu pārstāvniecību nodrošināšanu ar pietiekamu skaitu kvalificētu darbinieku, jo īpaši ar ekspertiem attīstības jomā;

         EuropeAid

               51.

               pauž nožēlu sakarā ar Revīzijas palātas secinājumu, ka EuropeAid pārraudzības un kontroles sistēmas tikai daļēji efektīvi nodrošināja maksājumu pareizību, lai gan tā novērtējusi EuropeAid centrālo dienestu kredītrīkotāju veiktās ex ante pārbaudes kā efektīvas;

               52.

               atgādina Komisijai, ka:

                           —

                           saistībā ar plānoto vispārējās kontroles stratēģijas pārskatīšanu EuropeAid vajadzētu izstrādāt galveno rādītāju, kas piemērojams neizlaboto kļūdu radīto finansiālo seku aprēķināšanai pēc visām veiktajām pārbaudēm,

                           —

                           saistībā ar šo pārskatīšanu EuropeAid vajadzētu novērtēt dažādu pārbaužu, proti, darījumu ex post kontroles sistēmas, izmaksu lietderību, un izvērtēt statistiski reprezentatīvas slēgto projektu izlases ikgadējās revīzijas vajadzību un iespējamību,

                           —

                           attiecībā uz budžeta atbalstu EuropeAid vajadzētu skaidri definēt ar maksājumiem saistītos īpašos nosacījumus un panākt, lai pārstāvniecību pārskatos būtu strukturēti un dokumentēti pierādījumi tam, kā ir uzlabojusies publisko finanšu pārvaldība;

      Ieguldījumu mehānisms

               53.

               ļoti atzinīgi vērtē to, ka 2009. finanšu gada budžeta izpildes apstiprinājuma procedūras laikā EIB pirmo reizi Parlamenta Budžeta kontroles komitejai iesniedza gada pārskatu par ieguldījumu mehānisma izmantošanu un sagatavoja izsmeļošas atbildes uz komitejas locekļu uzdotajiem rakstiskajiem un mutiskajiem jautājumiem; pieprasa EIB turpmākos gados noslēgt pamatnolīgumu ar Parlamenta komiteju, kas ir atbildīga par budžeta izpildes apstiprinājuma procedūru, tajā norādot, kāda informācija EIB ir jāsniedz;

               54.

               sagaida apstiprinājumu no EIB, ka tās finansētie projekti nepārklājas ar Komisijas finansētajiem, un uzskata par nepieciešamu (kā Budžeta kontroles komitejas sanāksmē 2011. gada 25. janvārī norādīja EIB ģenerāldirektore, kas atbild par darījumiem ārpus ES) ievērojami uzlabot koordināciju starp EIB un Komisiju; šaubās par to, cik pamatota ir EIB darbinieku norīkošana darbā ES pārstāvniecībās; sagaida, ka līdz 2011. gada septembrim saņems no abām iestādēm vienotu ziņojumu par ciešāku sadarbību un kopīgi apstiprinātajām procedūrām, cita starpā analīzi par iespējamo vajadzību norīkot EIB darbiniekus darbam pārstāvniecībās;

               55.

               aicina EIB pirms projektu apstiprināšanas ļoti rūpīgi pārliecināties, ka ir notikusi vajadzīga sabiedriskā apspriešana vietējā līmenī par to projektu attīstības aspektiem, kuriem piešķirama ES garantija, cita starpā par finanšu starpnieku veiktspēju, izmantojot aizdevumus, ko EIB piešķir saistībā ar minētajiem aspektiem; uzskata, ka, izsniedzot aizdevumus jaunattīstības valstīs, EIB vajadzētu stingri ievērot pienācīgu rūpību saskaņā ar standartprocedūrām un starptautisko paraugpraksi, lai apkarotu nelikumīgi iegūtu līdzekļu legalizēšanu un nepieļautu terorisma finansēšanu;

               56.

               vēlreiz aicina EIB galveno uzmanību pievērst rezultātiem un sniegt pilnīgu, svarīgu un objektīvu informāciju par faktiski padarīto, noteiktajiem mērķiem, sasniegtajiem mērķiem un iespējamo noviržu iemesliem, kā arī par veiktajiem novērtējumiem un sniegt novērtējuma rezultātu kopsavilkumu;

               57.

               atzinīgi vērtē to, ka EIB pašlaik, šķiet, ir gatava pievērst lielāku uzmanību ziņošanai par sasniegtajiem rezultātiem un ka 2010. gada pārskatā par ieguldījumu mehānismu, kura sagatavošana tuvojas beigām, rezultātiem tiks pievērsta lielāka uzmanība nekā 2009. gadā; uzskata – tas ir pozitīvi vērtējams solis, ka EIB pašlaik izstrādā rādītājus sasniegto rezultātu novērtēšanai attīstības jomā, kurus varētu ieviest 2011. gada otrajā pusē;

               58.

               sagaida, ka nākamajam EIB gada pārskatam būs drīzāk praktiska, nevis teorētiska ievirze, jo īpaši attiecībā uz dažādās programmās un darbībās sasniegtajiem rezultātiem, kuras finansētas, izmantojot ieguldījumu mehānismu;

               59.

               prasa EIB sniegt papildu informāciju par krāpnieku “melno sarakstu”, ievērojot konfidencialitātes noteikumus, kas piemērojami dokumentiem, kurus izskata; atzinīgi vērtē EIB pausto gatavību izveidot krāpšanas apkarošanas vienību un cer regulāri saņemt informāciju par tās izveidošanas gaitu;

               60.

               pauž izbrīnu par EIB paziņojumu, ka praktiski nav konstatēti krāpšanas mēģinājumi saistībā ar EIB veiktajām darbībām, izmantojot ieguldījumu mehānismu;

               61.

               uzskata, ka nepieciešams veikt visu EIB finansēto projektu vispārēju revīziju jaunattīstības valstīs, neaprobežojoties tikai ar svarīgiem projektiem, kā arī noskaidrot kopējās apropriācijas un garantijas, kuras EIB ir jānoraksta zaudējumos;

               62.

               aicina Komisiju rūpīgi uzraudzīt un pārbaudīt ieguldījumu mehānisma izmantošanu, lai nodrošinātu tam kā attīstības instrumentam noteikto mērķu sasniegšanu, un par saviem secinājumiem regulāri informēt Parlamenta Budžeta kontroles komiteju.

      (1)  OV C 303, 9.11.2010., 243. lpp.

      (2)  OV C 303, 9.11.2010., 253. lpp.

      (3)  OV L 317, 15.12.2000., 3. lpp.

      (4)  OV L 287, 28.10.2005., 4. lpp.

      (5)  OV L 314, 30.11.2001., 1. lpp. un OV L 324, 7.12.2001., 1. lpp.

      (6)  OV L 109, 26.4.2007., 33. lpp.

      (7)  OV L 156, 29.5.1998., 108. lpp.

      (8)  OV L 317, 15.12.2000., 355. lpp.

      (9)  OV L 252, 25.9.2010., 39. lpp.

      (10)  OV L 191, 7.7.1998., 53. lpp.

      (11)  OV L 83, 1.4.2003., 1. lpp.

      (12)  OV L 78, 19.3.2008., 1. lpp.

      (13)  Komisijas deklarācija par DCI 5. pantu, Komisijas 2006. gada 24. oktobra paziņojuma Eiropas Parlamentam (COM(2006) 628) pielikums.

      (14)  Revīzijas palātas 2009. gada pārskats par EAF, IX punkts.

      (15)  Revīzijas palātas 2009. gada pārskats par EAF, 30. punkts.

      (16)  Revīzijas palātas 2009. gada pārskats par EAF, 5. punkts.

      (17)  Revīzijas palātas 2009. gada pārskats par EAF, 3. punkts.

      (18)  Revīzijas palātas Īpašais ziņojums Nr. 2/2005 par budžeta atbalstu, ko no Eiropas Attīstības fonda sniedz Āfrikas, Karību un Klusā okeāna valstīm, 28. un 29. punkts (OV C 249, 7.10.2005., 1. lpp.).

      (19)  Revīzijas palātas 2009. gada pārskats par EAF, 54. punkts.

      (20)  OV L 252, 25.9.2010., 109. lpp.

      (21)  Eiropas Parlamenta un Padomes 2006. gada 18. decembra Regula (EK) Nr. 1905/2006, ar ko izveido finanšu instrumentu sadarbībai attīstības jomā (OV L 378, 27.12.2006., 41. lpp.).

      (22)  Revīzijas palātas 2009. gada pārskats par EAF, 55. punkts.

      (23)  Revīzijas palātas 2009. gada pārskats par EAF, 25. punkts.

      (24)  Revīzijas palātas 2009. gada pārskats par EAF, 40. punkts.